1.  ผลิตภัณฑ์สินเชื่อ

สินเชื่อธุรกิจของธนาคาร แบ่งเป็น 5 ส่วนงาน คือ สินเชื่อธุรกิจขนาดใหญ่ สินเชื่อธุรกิจขนาดกลาง
สินเชื่อธุรกิจขนาดเล็ก สินเชื่อธุรกิจภาครัฐ และสินเชื่อสาขาต่างประเทศ โดย
ธนาคารได้ให้บริการแก่ลูกค้าทั้งในประเทศและต่างประเทศ ซึ่งครอบคลุมผลิตภัณฑ์ทุกประเภท ได้แก่
เงินกู้เบิกเกินบัญชี (Overdraft: O/D), เงินกู้ประจำ (Term Loan), เงินกู้ระยะสั้น,
เงินกู้โดยตั๋วสัญญาใช้เงิน (Promissory Note: P/N), บริการรับซื้อลดตั๋วเงิน,
บริการหนังสือค้ำประกัน, การอาวัล/รับรองตั๋วเงิน, Domestic Letter of Credit (DLC),
หนังสือรับรองเครดิต, การเปิด Letter of Credit, Trust Receipt, Shipping
Guarantee & Delivery Order และ Forward Contract เป็นต้น

1.  สินเชื่อธุรกิจขนาดใหญ่

ธนาคารให้บริการด้านสินเชื่อสำหรับลูกค้าธุรกิจขนาดใหญ่ซึ่งได้แก่ลูกค้าที่มีวงเงินสินเชื่อมากกว่า
500 ล้านบาทขึ้นไป ทั้งนี้เนื่องจาก ลูกค้าธุรกิจขนาดใหญ่
เป็นลูกค้าที่ต้องการการดูแลแบบเฉพาะเจาะจงตามประเภทธุรกิจที่แตกต่างกัน
ธนาคารจึงแบ่งการดูแลตามประเภทธุรกิจของลูกค้า ดังนี้

1)  กลุ่มอุตสาหกรรม
    ให้บริการลูกค้าในกลุ่มที่ดำเนินธุรกิจที่เกี่ยวข้องกับภาคการผลิตหรือแปรรูปสินค้า

2)  กลุ่มพาณิชยกรรม ให้บริการลูกค้าในกลุ่มที่ดำเนินธุรกิจที่เกี่ยวข้องกับการซื้อมา-ขายไป

3)  กลุ่มธุรกิจการเกษตร ให้บริการลูกค้าในกลุ่มที่ดำเนินธุรกิจที่เกี่ยวข้องกับผลผลิตทางการเกษตร
    ทั้งที่เป็นการซื้อขายผลผลิตโดยตรงและการแปรรูปผลผลิต รวมทั้งอุตสาหกรรมต่อเนื่อง

4)  กลุ่มธุรกิจก่อสร้าง และพัฒนาที่ดิน / อสังหาริมทรัพย์
    ให้บริการลูกค้าในกลุ่มที่ดำเนินธุรกิจที่เกี่ยวข้องกับการก่อสร้าง และพัฒนาที่ดิน /
    อสังหาริมทรัพย์

5)  กลุ่มธุรกิจโครงการ ให้บริการลูกค้าในกลุ่มที่ดำเนินธุรกิจที่เกี่ยวข้องกับ Project Finance
    และ Loan Syndication รวมทั้งรับผิดชอบงานด้านวาณิชธนกิจ
    เพื่อให้คำปรึกษาแนะนำด้านการเงิน การระดมทุน
    และเสนอบริการเครื่องมือทางการเงินให้กับลูกค้า
    ทั้งนี้ลูกค้าที่อยู่ในความดูแลส่วนใหญ่จะดำเนินธุรกิจที่เกี่ยวข้องกับสัมปทานภาครัฐ,
    การก่อสร้างสาธารณูปโภคพื้นฐาน, การก่อสร้างขนาดใหญ่ เป็นต้น
    และมีเงื่อนไขการให้สินเชื่อที่มีความซับซ้อนกว่าการให้สินเชื่อทั่วไป

6)  กลุ่มธุรกิจบริการ ให้บริการลูกค้าในกลุ่มที่ดำเนินธุรกิจที่เกี่ยวข้องกับการให้บริการด้านต่าง ๆ

ปี 2551 ในช่วงครึ่งปีแรกภาวะเศรษฐกิจอยู่ในระยะขยายตัว แต่มาเริ่มชะลอตัวในช่วงครึ่งปีหลัง
จากสถานการณ์ความขัดแย้งทางการเมืองภายในที่มีความรุนแรงขึ้น
ส่งผลกระทบต่อความเชื่อมั่นของผู้ลงทุน ทำให้นักลงทุนชาวต่างชาติถอนทุนกลับ
นักลงทุนภายในประเทศชะลอการลงทุน ในขณะเดียวกันก็เกิดวิกฤติการเงินในสหรัฐอเมริกา
และลุกลามไปหลายๆ ประเทศซึ่งล้วนเป็นตลาดส่งออกหลักของไทย
ส่งผลกระทบมายังภาคธุรกิจของลูกค้า
ธนาคารจึงต้องติดตามและเพิ่มการดูแลให้คำปรึกษาลูกค้าอย่างใกล้ชิด

นอกจากนี้ในปี 2551 เพื่อให้สามารถแข่งขันกับธนาคารอื่นได้
ธนาคารได้พิจารณากำหนดอัตราดอกเบี้ยเงินให้กู้ ที่เหมาะสมให้กับลูกค้า,
และหมั่นเยี่ยมเยียนลูกค้าให้มากขึ้นเพื่อคอยดูแล และเป็นที่ปรึกษาให้กับลูกค้าอย่างใกล้ชิด
และเพื่อให้ธนาคารเป็น Valued Advisor ให้กับลูกค้า ให้บริการด้วยความรวดเร็ว
และแก้ไขปัญหาอย่างทันท่วงที สร้างความสัมพันธ์กับลูกค้า ทั้งการจัดสัมมนา
และกิจกรรมขอบคุณลูกค้า

1.  สินเชื่อธุรกิจขนาดกลาง

ธนาคารให้บริการด้านสินเชื่อสำหรับลูกค้าธุรกิจขนาดกลาง ซึ่งได้แก่ ลูกค้าที่มีวงเงินรวมเกิน 20
ล้านบาท แต่ไม่เกิน 500 ล้านบาท
โดยได้ตระหนักถึงความสำคัญของกลุ่มธุรกิจขนาดกลางและขนาดย่อม
ซึ่งเป็นกลุ่มที่มีผลต่อการเติบโตของประเทศ
ธนาคารจึงให้บริการที่สามารถตอบสนองความต้องการของลูกค้าซึ่งเกี่ยวข้องในภาคอุตสาหกรรมต่างๆ
ที่สร้างมูลค่าเพิ่มทางเศรษฐกิจให้แก่ประเทศ ทั้งภาคการผลิต บริการ ค้าส่ง ค้าปลีก
รวมถึงการนำเข้า และส่งออก

ธนาคารมีผลิตภัณฑ์ด้านสินเชื่อที่หลากหลาย สามารถตอบสนองได้ตรงความต้องการของลูกค้า
โดยให้บริการผ่านสำนักงานธุรกิจ ที่กระจายอยู่ทั่วประเทศ ทั้งสินเชื่อธุรกิจในประเทศ เช่น
เงินกู้เบิกเกินบัญชี เงินกู้ประจำ เงินกู้โดยตั๋วสัญญาใช้เงิน เป็นต้น
และสินเชื่อด้านการค้าต่างประเทศ เช่น การเปิด Letter of Credit, Trust Receipt,
Packing Credit เป็นต้น โดยธนาคารคิดอัตราดอกเบี้ยและค่าธรรมเนียม
ตามระดับความเสี่ยงของลูกค้าแต่ละราย

นอกจากผลิตภัณฑ์ด้านสินเชื่อทั่วไปแล้ว ธนาคารยังมีสินเชื่อที่ได้ร่วมมือกับหน่วยงานภาครัฐ
เพื่อให้การสนับสนุนแก่ผู้ประกอบธุรกิจทั่วไป และผู้ประกอบการวิสาหกิจขนาดกลางและขนาดย่อม
(SMEs) ในการพัฒนาและปรับปรุงกิจการ ให้สามารถลดต้นทุนด้านต่าง ๆ
อันนำไปสู่การเพิ่มประสิทธิภาพการผลิตและเพิ่มผลกำไร ทั้งในเรื่องการประหยัดพลังงาน
การใช้พลังงานทดแทน การปรับปรุงเครื่องจักร ฯลฯ ซึ่งสอดคล้องกับนโยบายรัฐบาล
ซึ่งธนาคารก็ได้เร่งดำเนินการพิจารณาให้สินเชื่อโดยการสนับสนุนจากทางการและหน่วยงานที่เกี่ยวข้องอย่างรวดเร็ว
นอกจากนี้ ธนาคารยังเน้นให้การสนับสนุนในเรื่องการให้ความรู้กับผู้ประกอบการ
โดยจัดโครงการอบรมพัฒนาธุรกิจลูกค้า SMEs (Modern Management For SMEs) โครงการ
Business Matching เพื่อให้เกิดการค้าขายระหว่างกัน
รวมทั้งการแลกเปลี่ยนข้อมูลในการดำเนินธุรกิจ
อันจะนำไปสู่การสร้างสังคมผู้ประกอบการใหม่ที่ยั่งยืนต่อไป

กลุ่มลูกค้าเป้าหมายของธนาคาร ในกลุ่มสินเชื่อธุรกิจขนาดกลางคือ ธุรกิจขนาดกลางและขนาดย่อม
(SMEs) ที่มีศักยภาพในการดำเนินธุรกิจ

3.1.3 สินเชื่อธุรกิจขนาดเล็ก

ธนาคารให้บริการด้านสินเชื่อสำหรับลูกค้าธุรกิจขนาดเล็ก ซึ่งได้แก่
ลูกค้าที่มีวงเงินสินเชื่อรวมไม่เกิน 20 ล้านบาท โดยมีลักษณะธุรกรรมและกลุ่มลูกค้าเป้าหมายดังนี้

1)  เงินกู้เบิกเกินบัญชี (O/D) ให้กู้โดยใช้เช็ค เบิกเงินเกินบัญชี จากบัญชีกระเเสรายวัน
    แก่ลูกค้าที่ประกอบธุรกิจโดยทั่วไป โดยใช้หมุนเวียนเข้า-ออกได้ ตามวงเงินที่ตกลงกัน

2)  เงินกู้ประจำ ( T/L) ให้กู้แก่ลูกค้าที่ประกอบธุรกิจโดยทั่วไป และลูกค้า SMEs
    โดยมีกำหนดเวลาชำระคืนแน่นอน ไม่สามารถใช้หมุนเวียนได้
    เมื่อเบิกเงินกู้ตามที่ระบุไว้ในสัญญาฯครบเต็มตามจำนวนที่กู้แล้วต้องผ่อนชำระต้นเงินคืนพร้อมดอกเบี้ยตามเงื่อนไข
    จะขอเบิกต้นเงินที่ชำระคืนมาแล้วออกไปอีกไม่ได้

3)  เงินกู้เพื่อการค้าต่างประเทศ (Trading Finance)
    เป็นการให้สินเชื่อแก่ผู้ประกอบธุรกิจด้านการค้ากับต่างประเทศ
    ได้แก่การนำเข้าและส่งออกสินค้าต่าง ๆ หรือการให้กู้เพื่อซื้อสินค้าทุนได้แก่ เครื่องจักร
    เพื่อนำมาผลิตสินค้าเพื่อจำหน่ายต่อไป เป็นต้น

นอกจากนี้ ธนาคารยังมีการให้บริการเงินกู้โดยตั๋วสัญญาใช้เงิน (P/N)
ให้กู้แก่ลูกค้าที่ประกอบธุรกิจโดยทั่วไป
ลูกค้าที่ประกอบอาชีพทางการเกษตรที่มีคุณสมบัติตามที่ธนาคารหรือ
ธนาคารแห่งประเทศไทยกำหนดให้ช่วยเหลือเพื่อบรรเทาความเดือดร้อนแก่ราษฎรที่ประสบภัยพิบัติต่าง
ๆ เป็นครั้งคราว เช่น อุทกภัย ไข้หวัดนก และปัญหาความไม่สงบใน 3 จังหวัดชายแดนภาคใต้
เป็นต้น

4.  สินเชื่อธุรกิจภาครัฐ

ธนาคารให้บริการด้านสินเชื่อสำหรับลูกค้าธุรกิจภาครัฐ แก่ หน่วยงานราชการ รัฐวิสาหกิจ
และหน่วยงานภายในสังกัด เพื่อนำไปใช้ในการดำเนินงาน

โดยสินเชื่อธุรกิจภาครัฐนอกจากจะเพื่อเสริมสภาพคล่องของหน่วยงานต่าง ๆ
ธนาคารยังเสนอบริการสินเชื่อพิเศษเฉพาะกลุ่มลูกค้าเพื่อให้ตรงกับความต้องการของลูกค้า อาทิ

1)  สินเชื่อเพื่อการพัฒนาองค์กรปกครองส่วนท้องถิ่น (อปท.)
    เพื่อใช้ลงทุนในระบบบริการสาธารณะขององค์กรปกครองส่วนท้องถิ่น เช่น
    การก่อสร้างอาคารสำนักงาน การก่อสร้างระบบสาธารณูปโภค การส่งเสริมการท่องเที่ยว
    การส่งเสริมการศึกษา การก่อสร้าง-โรงมหรสพ โรงแรม ท่าเทียบเรือ อาคารพาณิชย์
    หรือการจัดตั้งสถานธนานุบาล เป็นต้น

2)  สินเชื่อแก่มหาวิทยาลัยของรัฐ และมหาวิทยาลัยในกำกับของรัฐ
    (เป็นการให้สินเชื่อแก่มหาวิทยาลัยและมหาวิทยาลัยในกำกับของรัฐ)
    เพื่อใช้ก่อสร้างอาคารหอพักนักศึกษา อาคารเรียน หอประชุม และอาคารอื่น ๆ
    ที่เกี่ยวข้องกับการศึกษา เป็นต้น

3)  สินเชื่อช่วยเหลือสถานประกอบการในเขตพัฒนาพิเศษเฉพาะกิจ 5 จังหวัดชายแดนภาคใต้ ฯลฯ

4)  สินเชื่อเพื่อสิ่งแวดล้อม สำหรับ อปท. รัฐวิสาหกิจ และนิติบุคคล
    โดยเป็นโครงการร่วมกับกระทรวงทรัพยากรธรรมชาติและสิ่งแวดล้อม

5)  โครงการขยายวงเงินกองทุนหมู่บ้านและชุมชนเมือง
    เป็นสินเชื่อที่ให้กับกองทุนหมู่บ้านฯที่จดทะเบียนเป็นนิติบุคคลแล้ว
    โดยนำไปให้สมาชิกกู้ยืมต่อในการสร้างอาชีพ สร้างงาน สร้างรายได้ หรือกู้ยืมไปลงทุนร่วมกัน
    เป็นต้น อันเป็นการสานต่อนโยบายของรัฐบาลในการพัฒนาเพื่อยกระดับกองทุนหมู่บ้านฯ
    สู่การเป็นองค์กรการเงินชุมชนของตนเองต่อไปในอนาคต

กลุ่มลูกค้าเป้าหมายของธนาคาร ในกลุ่มสินเชื่อภาครัฐ ได้แก่ กระทรวงการคลัง ,
องค์การค้าของสำนักงานคณะกรรมการส่งเสริมสวัสดิการและสวัสดิภาพครู
และบุคลากรทางการศึกษา (สกสค.) , กระทรวงพัฒนาสังคมและความมั่นคงของมนุษย์ ,
มหาวิทยาลัยต่างๆ ของรัฐและมหาวิทยาลัยในกำกับของรัฐ , องค์กรปกครองส่วนท้องถิ่น (อปท.)
เช่น องค์การบริหารส่วนจังหวัด (อบจ.) , เทศบาล , หน่วยงานรัฐวิสาหกิจ
และหน่วยงานภายในสังกัด , สหกรณ์ออมทรัพย์ของหน่วยงานรัฐวิสาหกิจ , กลุ่มชุมชน ,
องค์กรการเงินชุมชน ฯลฯ

ด้วยธนาคารกรุงไทย จำกัด (มหาชน) มีฐานะเป็นธนาคารรัฐวิสาหกิจ
จึงตั้งใจที่จะพัฒนาบริการเพื่อตอบสนองต่อหน่วยงานภาครัฐและเอกชนอย่างต่อเนื่อง
การพัฒนาบริการต่างๆ
และเพิ่มช่องทางการให้บริการเป็นการลดภาระด้านการเงินของหน่วยงานภาครัฐ
ทั้งการรับและจ่ายเงิน
ในขณะเดียวกันเป็นการอำนวยความสะดวกให้ประชาชนมิต้องเดินทางไปชำระเงินที่หน่วยงาน หรือ
รับเงินค่าสินค้า และบริการจากหน่วยงานภาครัฐ เช่นกัน

1)  การรับชำระภาษีของหน่วยงานภาครัฐ ได้แก่ กรมสรรพากร, กรมสรรพสามิต, กรมศุลกากร,
    กรุงเทพมหานคร และ องค์กรปกครองส่วนท้องถิ่น (อปท.)

2)  การรับชำระค่าสาธารณูปโภค ของการไฟฟ้า การประปา และองค์การโทรศัพท์
    ผ่านช่องทางการให้บริการ 5 ช่องทาง ได้แก่ Teller Payment , ATM , Tele
    Banking , Internet Banking และ Mobile Banking

3)  การชำระค่าใช้จ่ายที่ประชาชนจ่ายให้หน่วยงานภาครัฐทุกประเภท ได้แก่

    1.  ชำระเงินสมทบของสำนักงานประกันสังคม

    2.  ค่าเช่าที่ราชพัสดุของกรมธนารักษ์

    3.  ชำระค่าสมาชิก
        และการให้บริการดูยอดเงินสะสมของสมาชิกกองทุนบำเหน็จบำนาญข้าราชการ (กบข.)

    4.  ชำระค่าสมาชิก
        กองทุนสำรองเลี้ยงชีพสำหรับลูกจ้างประจำของส่วนราชการซึ่งจดทะเบียนแล้ว (กสจ.)

    5.  ชำระค่าลงทะเบียนเรียนของสถานศึกษา

    6.  ชำระค่าสมัครสอบต่างๆ

    7.  บริการรับชำระค่าธรรมเนียมรายปี ต่ออายุใบอนุญาต
        และรับชำระค่าจดทะเบียนเครื่องจักรให้กับผู้ประกอบการโรงงาน

    8.  บริการชำระค่าแลกเหรียญกษาปณ์ของกรมธนารักษ์

    9.  บริการรับชำระภาษีนำเข้าส่งออกสำหรับผ่านระบบ E-Customs
        สำหรับผู้ประกอบการนำเข้า-ส่งออกสินค้า

อีกทั้งธนาคารยังมี โครงการต่อยอดธุรกิจกับนักศึกษา กยศ.ที่จบการศึกษาแล้ว
โดยมีเป้าหมายเพื่อจูงใจให้กลุ่มนักศึกษาผู้กู้ยืมเงินกองทุนเพื่อการศึกษาที่มีศักยภาพ
ใช้บริการกับธนาคารตลอดไป โดยในปี 2552 จะเน้นให้บริการตามความต้องการของลูกค้าเป็นหลัก
มีการจัดผลิตภัณฑ์เป็นการเฉพาะแบบครบวงจร จัดกิจกรรมพิเศษกับลูกค้า
เพื่อเน้นการให้บริการแบบครบวงจรและสร้างสายสัมพันธ์อันดีระหว่างลูกค้ากับธนาคาร

ทั้งนี้ ในปี 2551 การปล่อยสินเชื่อภาคเอกชนของสถาบันการเงินอื่นมีความเสี่ยงค่อนข้างสูง
และปริมาณสินเชื่อลดลง ทำให้สถาบันการเงินอื่นหันมาปล่อยกู้สินเชื่อให้กับหน่วยงาน
และบุคลากรของภาครัฐมากยิ่งขึ้น
ธนาคารจึงกำหนดกลยุทธ์ในการติดตามดูแลลูกค้าอย่างใกล้ชิดเพื่อป้องกันผลกระทบ
และกำหนดแนวทางรองรับปัญหาดังกล่าว อาทิเช่น การจัดทำรายการส่งเสริมการขาย
การปรับค่าธรรมเนียมและบริการต่าง ๆ ให้ตรงกับความต้องการของลูกค้า
เพื่อกระตุ้นและจูงใจให้ลูกค้ามาใช้บริการของธนาคาร รวมไปถึงธนาคารได้จัดผลิตภัณฑ์ทางการเงิน
ให้บริการแก่ลูกค้าภาครัฐ เพื่อสนับสนุนการปฏิบัติงานของหน่วยงานภาครัฐให้มีความสะดวก
และคล่องตัว อีกทั้ง ยังเป็นการอำนวยให้หน่วยงานภาครัฐสามารถให้บริการที่มีคุณภาพเป็น
Package และครบวงจรมากยิ่งขึ้น โดยลูกค้ารายย่อยสามารถใช้บริการจากสาขา
หรือเครื่องอิเล็กทรอนิกส์ ซึ่งอยู่ใกล้กับสถานที่ทำงานของลูกค้า
อันสอดคล้องกับวิสัยทัศน์ในการเป็นธนาคารแสนสะดวก (The Convenience Bank)
สำหรับลูกค้ารายย่อย และภาครัฐ

4.  สินเชื่อสาขาต่างประเทศ

สาขาต่างประเทศของธนาคารมี 7 สาขา คือ สาขาคุนหมิง สาขามุมไบ สาขาลอสแองเจลิส
สาขาพนมเปญ สาขาย่อยจังหวัดเสียมเรียบ สาขาสิงคโปร์ และ สาขานครหลวงเวียงจันทน์
โดยสาขาที่ทำธุรกรรมเต็มรูปแบบมี 4 สาขา คือ สาขามุมไบ สาขาพนมเปญ
สาขาย่อยจังหวัดเสียมเรียบ สาขานครหลวงเวียงจันทน์ และเป็น Wholesale Banking 3
สาขาคือ สาขาคุนหมิง สาขาลอสแองเจลิส สาขาสิงคโปร์
สาขาต่างประเทศมุ่งเน้นขยายธุรกิจกับกลุ่มผู้ประกอบการไทยที่ทำธุรกรรมระหว่างประเทศ/ลงทุนในประเทศที่สาขาของธนาคารตั้งอยู่
ปัจจุบันลูกค้าของธนาคารส่วนใหญ่ประกอบด้วย คนไทย หน่วยราชการไทย ผู้ประกอบการไทย
ชาวต่างชาติ และกลุ่มทุนชาวต่างชาติ โดยกระจายตัวในประเภทธุรกิจดังนี้ ธุรกิจบริการ
ธุรกิจพาณิชย์ ธุรกิจอุตสาหกรรม ธุรกิจก่อสร้าง และธุรกิจโครงการ

ทั้งนี้ ธนาคารได้มีการนำเสนอผลิตภัณฑ์ด้านสินเชื่อ และด้านเงินฝาก ณ
สาขาต่างประเทศเช่นเดียวกับที่มีการให้บริการในประเทศ

ในช่วงปีที่ผ่านมา การดำเนินธุรกิจของสาขาต่างประเทศ มีอุปสรรคมากขึ้น
เนื่องจากหน่วยงานกำกับของประเทศที่สาขาตั้งอยู่
มีการออกมาตรการควบคุมการดำเนินธุรกิจของสาขาธนาคารพาณิชย์ต่างประเทศมากขึ้น
รวมทั้งการจำกัดการให้สินเชื่อ และการดำเนินธุรกิจ การตั้งสำรองตามเกณฑ์มาตรฐาน
รวมทั้งความไม่สงบในประเทศไทย และปัญหา Subprime ที่ส่งผลกระทบไปทั่วโลก
ทำให้ปริมาณธุรกิจของสาขาต่างประเทศมีแนวโน้มลดลง
อย่างไรก็ตามผลประกอบการโดยรวมของสาขาต่างประเทศในปี 2551 ยังคงมีกำไรสุทธิ
อยู่ในเกณฑ์ดี

5.  สินเชื่อสถาบันการเงิน

สินเชื่อสถาบันการเงินเป็นการกำกับดูแลและพัฒนาการทำธุรกิจกับลูกค้ากลุ่มสถาบันการเงิน ได้แก่
สถาบันการเงินต่างประเทศ
สาขาและบริษัทในเครือของสถาบันการเงินต่างประเทศที่ทำธุรกิจในประเทศไทย
รวมทั้งสถาบันการเงินในประเทศ สถาบันการเงินเฉพาะกิจ ธุรกิจหลักทรัพย์
บริษัทหลักทรัพย์จัดการกองทุนรวม ธุรกิจประกัน ธุรกิจลีสซิ่ง ทั้งนี้
สินเชื่อสถาบันการเงินถือเป็นส่วนหนึ่งในธุรกรรมรายการระหว่างธนาคารและตลาดเงิน

ในการกำกับดูแลธนาคารจะพิจารณาวิเคราะห์
ประเมินความเสี่ยงและกำหนดวงเงินรองรับความเสี่ยงเพื่อรองรับการทำธุรกรรมในประเทศต่าง ๆ
รวมถึงการกำหนดวงเงินสินเชื่อให้แก่กลุ่มลูกค้าสถาบันการเงิน
ตลอดจนควบคุมและติดตามการทำธุรกรรมที่เกี่ยวข้องกับกลุ่มลูกค้าสถาบันการเงินให้อยู่ภายในกรอบนโยบายของความเสี่ยงที่ธนาคารยอมรับได้
นอกจากนี้ ธนาคารยังพัฒนาผลิตภัณฑ์เพื่อสนองความต้องการของลูกค้ากลุ่มสถาบันการเงิน

นอกจากนี้ ธนาคารยังได้ให้บริการการเป็น Settlement Bank
ในการชำระราคาหลักทรัพย์และตราสารอนุพันธ์ระหว่างบริษัทหลักทรัพย์ กับ
บริษัทศูนย์รับฝากหลักทรัพย์ (ประเทศไทย) จำกัด (TSD) และบริษัท สำนักหักบัญชี (ประเทศไทย)
จำกัด (TCH) โดยธนาคารจะติดตามควบคุมดูแลการชำระราคาให้เป็นไปตามข้อกำหนดของ TSD
และ TCH อย่างใกล้ชิด ซึ่งในปี 2551 ธนาคารมีบริษัทหลักทรัพย์ที่เป็นสมาชิกใช้บริการ
Settlement Bank เพื่อชำระราคาหลักทรัพย์และตราสารอนุพันธ์จำนวน 16 รายและ 17 ราย
ตามลำดับ

สำหรับในปี 2551 ภาวะเศรษฐกิจโลกที่ชะลอตัวได้ขยายผลกระทบไปยังภาคธุรกิจต่าง ๆ
โดยเฉพาะธุรกิจสถาบันการเงิน ธุรกิจประกัน
รวมทั้งมีผลต่อเศรษฐกิจโดยรวมและภาวะตลาดการเงินของประเทศไทย
ซึ่งคาดว่าจะมีกลุ่มลูกค้าสถาบันการเงินที่เป็นคู่สัญญาในการทำธุรกิจกับธนาคารได้รับผลกระทบจากวิกฤตดังกล่าวบ้าง
อย่างไรก็ตามธนาคารได้มีการติดตามสถานะการเงินและคุณภาพสินเชื่อของกลุ่มลูกค้าอย่างใกล้ชิด

6.  สินเชื่อสำหรับลูกค้าบุคคล

-   ผลิตภัณฑ์สินเชื่อที่อยู่อาศัย

ผลิตภัณฑ์สินเชื่อที่อยู่อาศัย เป็นสินเชื่อสำหรับบุคคลใช้ในการจัดหาที่อยู่อาศัย โดยมีวัตถุประสงค์หลัก
คือ เพื่อซื้ออสังหาริมทรัพย์เป็นที่อยู่อาศัย ซึ่งรวมถึงที่ดินพร้อมสิ่งปลูกสร้าง
หรือซื้อที่ดินเพื่อสร้างสิ่งปลูกสร้าง นอกจากนี้ ยังมีผลิตภัณฑ์สินเชื่อสำหรับการอุปโภคบริโภค
โดยมีที่อยู่อาศัยเป็นหลักประกัน ใช้ชื่อว่า “สินเชื่อกรุงไทยเพิ่มสุข” มีวัตถุประสงค์
เพื่อให้ลูกค้านำเงินสินเชื่อไปซื้อเครื่องอุปโภคบริโภค
และชำระค่าเบี้ยประกันชีวิตให้แก่บริษัทประกันชีวิต

นอกจากนี้ ธนาคารยังได้นำเสนอผลิตภัณฑ์อื่น ๆ ของธนาคารและบริษัทในเครือแก่ลูกค้า
ในรูปแบบของ Housing Product Package ด้วย เช่น วงเงินกู้เพื่อซื้อสินค้าอุปโภคจาก KTB
Leasing, วงเงินบัตรเครดิต, ประกันอัคคีภัย, ประกันชีวิต, บริการชำระค่าสาธารณูปโภค,
บริการ KTB Online เป็นต้น

กลุ่มลูกค้าเป้าหมาย คือ กลุ่มลูกค้าเอกชนทั่วไปที่มีรายได้และศักยภาพในการผ่อนชำระกับธนาคาร
เช่น พนักงานบริษัทเอกชน ผู้ประกอบอาชีพอิสระ กลุ่มข้าราชการและพนักงานรัฐวิสาหกิจ
กลุ่มพนักงานธนาคารและบริษัทในเครือ

ภาพรวมตลาดที่อยู่อาศัยในปี 2551 ได้รับปัจจัยบวกจากมาตรการภาษีเพื่อกระตุ้นอสังหาริมทรัพย์
สำหรับการซื้อขาย บ้านจัดสรร และคอนโดมิเนียม อาคารสำนักงาน ทำให้ตลาดขยายตัวได้ดี
ประกอบกับการแข่งขันระหว่างสถาบันการเงินค่อนข้างรุนแรง ซึ่งธนาคารเองก็มี Campaign และ
Promotion พิเศษให้กับผู้ขอกู้เงินเพื่อซื้อบ้านกับธนาคารตลอดทั้งปี
เพื่อให้สามารถแข่งขันกับสถาบันการเงินอื่นได้ ไม่ว่าจะเป็น Campaign พิเศษในงาน Event
เช่นงาน Money Expo 2008 , งานมหกรรมบ้านและคอนโด ครั้งที่ 19 
ธนาคารเสนออัตราดอกเบี้ยพิเศษ ให้กับลูกค้ารายย่อยในงาน
รวมทั้งการจัดรายการส่งเสริมการขายให้กับลูกค้ารายย่อยที่ซื้อบ้านในโครงการที่ธนาคารสนับสนุนทางการเงิน
(Project Finance) และโครงการจัดสรรอื่นๆ ที่มีศักยภาพด้วย Promotion อัตราดอกเบี้ย
และค่าธรรมเนียมพิเศษ ให้กับโครงการจัดสรรเหล่านั้น
เพื่อการแข่งขันและจูงใจให้ลูกค้ารายย่อยมาใช้บริการ อย่างไรก็ดี ในช่วงครึ่งปีหลังของปี 2551
ตลาดที่อยู่อาศัยเริ่มชะลอตัวลง เนื่องจากได้รับผลกระทบ วิกฤติเศรษฐกิจทั่วโลก
และปัญหาการเมืองภายในประเทศ  ทำให้ผู้บริโภคชะลอการซื้อบ้าน

-   ผลิตภัณฑ์สินเชื่อบุคคล

1)  สินเชื่อกรุงไทยธนวัฏ
    มีลักษณะเป็นวงเงินหมุนเวียนที่มีวัตถุประสงค์ให้ลูกค้าใช้จ่ายในช่วงเวลาที่มีความจำเป็น
    ไม่ใช้ไม่เสียดอกเบี้ย และสามารถชำระคืนเงินต้นได้ตามความต้องการ
    เป็นผลิตภัณฑ์ที่ให้ลูกค้าเกิดความรู้สึกสะดวกสบาย ได้รับความนิยมเพิ่มสูงขึ้นโดยตลอด
    โดยอัตราการเติบโตเพิ่มสูงปีละประมาณ ร้อยละ 20 โดยกลุ่มลูกค้าเป้าหมายของธนาคาร
    ได้แก่ กลุ่มลูกค้าข้าราชการ ลูกจ้างประจำของหน่วยงานราชการ
    และพนักงานรัฐวิสาหกิจที่จ่ายเงินเดือนผ่านธนาคารเป็นส่วนใหญ่
    ทำให้คุณภาพสินเชื่ออยู่ในเกณฑ์ดี นอกจากนี้สินเชื่อกรุงไทยธนวัฏมีโครงการ KTB SALARY
    PLUS ให้วงเงิน 1 เท่า ของเงินเดือน โดยไม่ต้องมีบุคคลหรือหลักทรัพย์
    ค้ำประกันเพื่อขยายสินเชื่อไปยังกลุ่มลูกค้าบริษัทเอกชนที่มั่นคง
    และโครงการสินเชื่อกรุงไทยธนวัฏบัตรเครดิต เป็นวงเงินหมุนเวียน
    เพื่อชำระค่าใช้จ่ายบัตรเครดิต

2)  สินเชื่อโครงการเงินกู้อเนกประสงค์ มีกลุ่มลูกค้าเป้าหมายทั้งหน่วยงานราชการ รัฐวิสาหกิจ
    และบริษัท เอกชน
    มีลักษณะเป็นวงเงินสินเชื่อที่มีกำหนดระยะเวลามีเงื่อนไขข้อตกลงให้หน่วยงานหักเงินเดือนเพื่อชำระหนี้ธนาคาร
    โดยมีวัตถุประสงค์ให้ลูกค้าใช้จ่ายในสิ่งที่จำเป็นในการดำรงชีวิตและตามความต้องการของลูกค้า
    เช่น เพื่อซื้อรถยนต์ คอมพิวเตอร์ เพื่อเป็นค่าใช้จ่ายในการศึกษา เป็นต้น
    กลุ่มลูกค้าเป้าหมายคือพนักงานบริษัทในเครือของธนาคาร รวมถึงพนักงาน ข้าราชการ
    และพนักงานรัฐวิสาหกิจ ที่มีรายได้ประจำ ปัจจุบันสินเชื่อโครงการดังกล่าว
    ได้เสนอการทำบันทึกข้อตกลงให้หน่วยงานรับรองจ่ายเงินเดือนผ่านธนาคาร
    โดยธนาคารจะทำการอายัตบัญชีเงินฝากลูกค้าที่มีเงินเดือนผ่านเพื่อนำไปชำระหนี้เงินกู้ดังกล่าว

ทั้งนี้ ในปีที่ผ่านมาลูกค้าสินเชื่อกรุงไทยธนวัฏประสบกับปัญหาภาวะเศรษฐกิจ ค่าครองชีพเพิ่มสูงขึ้น
ธนาคารจึงได้ให้ความช่วยเหลือเพื่อบรรเทาภาระดอกเบี้ยเงินกู้ให้กับลูกค้าสินเชื่อกรุงไทยธนวัฏทั้งลูกค้ารายใหม่
และรายเดิม โดยได้จัดให้มีโครงการ “สินเชื่อกรุงไทยธนวัฏธงฟ้า – มหาชน ปี 2551
ลดดอกเบี้ยลงร้อยละ 3 ระยะเวลาโครงการเริ่มตั้งแต่วันที่ 18 กุมภาพันธ์ 2551 – 31 มีนาคม
2551 โดยเรียกเก็บดอกเบี้ยในอัตราพิเศษร้อยละ MRR+0.50 ต่อปี (อัตราดอกเบี้ยปกติร้อยละ
MRR +3.5 ต่อปี) เป็นระยะเวลา 3 เดือน

เนื่องจากต้นทุนโดยรวมของการให้สินเชื่อเพิ่มสูงขึ้น ธนาคารจึงได้เก็บค่าธรรมเนียมรายปี
สินเชื่อกรุงไทยธนวัฏจากลูกค้าเฉพาะรายใหม่ หรือรายที่ขอเพิ่มวงเงินกู้ในอัตราปีละ 200 บาท
เพื่อมิให้กระทบหรือสร้างภาระให้กับลูกค้า

1.  ผลิตภัณฑ์และบริการที่ไม่ใช่สินเชื่อ

    1.  บริการทางการเงิน

ธนาคารมีบริการรับเงินฝาก จากลูกค้าทั่วไปทั้งที่เป็นบุคคลธรรมดาและนิติบุคคล
โดยแบ่งเป็นเงินฝากออมทรัพย์ เงินฝากกระแสรายวัน เงินฝากประจำ และเงินฝาก KTB 15
Bonus (เป็นเงินฝากปลอดภาษี ฝากเท่า ๆ กันทุกเดือน เป็นระยะเวลา 24 เดือน)
ทั้งนี้การบริการทางด้านเงินฝากสามารถดำเนินการผ่านสาขาของธนาคารและอุปกรณ์อิเล็กทรอนิกส์ของธนาคารได้
เช่น เครื่อง ATM, เครื่อง ADM, เครื่องปรับสมุดอัตโนมัติ, Internet Banking, Mobile
Banking และ Krung Thai Tele Bank เพื่อความสะดวกของลูกค้า

นอกจากนี้ในช่วงที่ผ่านมาธนาคารได้เสนอนวัตกรรมเงินฝากใหม่ ๆ
เพื่อตอบสนองความต้องการของลูกค้าที่แตกต่างกันออกไป ได้แก่ เงินฝาก KTB - อั่งเปา
เป็นบัญชีเงินฝากประจำประเภท 4 เดือน ซึ่งออกให้บริการในช่วงเทศกาลตรุษจีน, เงินฝาก KTB
for Love เป็นบัญชีเงินฝากประจำประเภท 3 เดือน ซึ่งออกให้บริการในช่วงเทศกาลวาเลนไทน์,
เงินฝาก KTB Birthday เป็นบัญชีเงินฝากประจำประเภท 3 เดือน
ซึ่งออกให้บริการในช่วงครบรอบวันเกิดธนาคาร, เงินฝาก KTB Precious Summer
เป็นบัญชีเงินฝากประจำประเภท 5 เดือน, เงินฝาก KTB ดีจัง เป็นบัญชีเงินฝากประจำประเภท
18 เดือน, 30 เดือน และ 42 เดือน, เงินฝาก KTB เงินฝากสู้เงินเฟ้อ
เป็นบัญชีเงินฝากประจำประเภท 3 เดือน
เพื่อให้ความช่วยเหลือแก่ลูกค้าให้สู้กับสภาวะเงินเฟ้อที่ปรับตัวสูงขึ้น, เงินฝาก KTB
ฝากประจำมั่นใจ เป็นบัญชีเงินฝากประจำประเภท 7 เดือน,เงินฝาก KTB 8 Months
เป็นบัญชีเงินฝากประจำประเภท 8 เดือน, เงินฝากกรุงไทยมั่นใจ 4 เดือน
เป็นบัญชีเงินฝากประจำประเภท 4 เดือน, เงินฝากกรุงไทยมั่นใจ 18 เดือน
เป็นบัญชีเงินฝากประจำประเภท 18 เดือน, เงินฝากกรุงไทยสบายใจวัยเกษียณ
เป็นบัญชีเงินฝากพิเศษ ระยะเวลาฝาก 65 เดือน และ ระยะเวลาฝาก 125 เดือน
สำหรับลูกค้าที่มีอายุตั้งแต่ 50 ปีขึ้นไป
ซึ่งต้องการออมทรัพย์ไว้ใช้ในบั้นปลายของชีวิตหลังเกษียณจากการทำงาน ,เงินฝากกรุงไทยมั่นใจ 5
เดือน เป็นบัญชีเงินฝากประจำประเภท 5 เดือน ,เงินฝากกรุงไทยมั่นใจ 40 เดือน
เป็นบัญชีเงินฝากประจำประเภท 40 เดือน, บริการตั๋วแลกเงินเพื่อกู้ยืมเงินจากประชาชน
(KTB-B/E) เป็นการเสนอทางเลือกในการออมให้กับลูกค้า
โดยธนาคารได้เสนอตั๋วแลกเงินเพื่อกู้ยืมเงินจากประชาชน แบบห้ามโอนเปลี่ยนมือ (Non
Transferable) ซึ่งมีอายุตั๋วระยะเวลาต่าง ๆ

นอกจากนี้ ธนาคารยังให้บริการเปิดบัญชีเงินฝากต่างประเทศ รวม 9 สกุลเงิน ได้แก่
ดอลลาร์ออสเตรเลีย, ดอลลาร์นิวซีแลนด์, ดอลลาร์สหรัฐ, ยูโร, ปอนด์สเตอร์ลิง, เยนญี่ปุ่น,
ดอลลาร์สิงคโปร์, ฟรังค์สวิส และดอลลาร์ฮ่องกง โดยแบ่งประเภทบัญชีเงินฝากออกเป็น
เงินฝากกระแสรายวัน, เงินฝากออมทรัพย์ และเงินฝากประจำ

ทั้งนี้ ในปี 2551 ได้มีการบังคับใช้ พรบ.สถาบันคุ้มครองเงินฝาก ถึงแม้ว่าการประกาศใช้
พรบ.สถาบันคุ้มครองเงินฝากจะส่งผลกระทบต่อผู้ฝากเงินเพราะต้องสูญเสียความคุ้มครองไป
อย่างไรก็ตาม การบังคับใช้ก็ไม่ได้ยกเลิกการคุ้มครองโดยทันที
แต่เป็นการทยอยลดวงเงินคุ้มครองลงภายในระยะเวลา 5 ปี โดยใน 3
ปีแรกยังคงคุ้มครองเต็มจำนวนเพื่อให้ผู้ฝากเงินมีเวลาในการปรับตัว
และวงเงินคุ้มครองปีสุดท้ายที่ระดับ 1 ล้านบาท
โดยผู้ฝากเงินที่ได้รับผลกระทบนับว่ามีจำนวนน้อยมาก เนื่องจากผู้ฝากเงินรายย่อยที่มีเงินฝากไม่เกิน
1 ล้านบาท ยังคงได้รับความคุ้มครอง จากการประกาศใช้ พรบ.สถาบันคุ้มครองเงินฝากดังกล่าว
ธนาคารได้มีการประชาสัมพันธ์และจัดสัมมนาแก่ผู้ฝากเงินของธนาคารเพื่อสร้างความรับรู้และความเข้าใจต่อการคุ้มครองเงินฝากของสถาบันคุ้มครองเงินฝาก

2.  บริการจัดการทางการเงิน (Cash Management)

บริการจัดการทางการเงิน นั้นนับเป็นส่วนที่สำคัญในการสร้างรายได้ค่าธรรมเนียม ให้กับธนาคาร
และธนาคารมีความมุ่งมั่นที่จะให้บริการที่ครอบคลุม โดยได้มีการเตรียมทีมงาน
เพื่อให้มีความสอดคล้องกับความต้องการของลูกค้าและเพื่อให้แข่งขันกับธนาคารอื่นๆ ได้
โดยมีการแบ่งทีมงานเป็นฝ่ายนำเสนอ ฝ่ายพัฒนาผลิตภัณฑ์ และฝ่ายบริการลูกค้าหลังการขาย
ซึ่งทั้งสามทีมงานจะต้องมีการประสานงานกันเพื่อให้ตอบสนองความต้องการลูกค้าได้อย่างทันท่วงที

ในด้านผลิตภัณฑ์ทางด้านการบริการจัดการทางการเงิน (Cash Management)
ธนาคารมุ่งเน้นการให้บริการในการบริหารและจัดการด้านการเงินแบบครบวงจร
เพิ่มประสิทธิภาพในการจัดการอย่างคุ้มค่า สะดวกรวดเร็ว ลดเวลาการทำงาน
ลดค่าใช้จ่ายในการบริหาร ซึ่งจะอำนวยความสะดวกในด้านบริการจัดการทางการเงิน ทั้งด้านรับ –
จ่ายเงิน การบริหารสภาพคล่องทางบัญชี และตรวจสอบสถานะทางการเงิน
หรือบริหารบัญชีธนาคารอย่างมีประสิทธิภาพโดยใช้ช่องทางผ่านระบบอิเล็คทรอนิคส์ที่ธนาคารมุ่งมั่นพัฒนาเพื่อความสะดวกและปลอดภัยของผู้ใช้บริการเป็นหลัก
โดยธนาคารสามารถให้บริการแบบครบวงจรที่มีความเหมาะสมกับกลุ่มของลูกค้าแต่ละประเภท
ไม่ว่าจะเป็นภาคเอกชน ราชการ และรัฐวิสาหกิจ ตั้งแต่ระบบ offline/online
จนไปถึงระบบขนาดใหญ่ที่เชื่อมต่อแบบ 7 วัน 24 ชั่วโมง (Host To Host system)

ในด้านกลุ่มลูกค้าเป้าหมาย ธนาคารมีการวางแผนในการแบ่งกลุ่มลูกค้า
เพื่อให้การนำเสนอเป็นไปอย่างมีประสิทธิภาพ
เนื่องจากความต้องการของระบบงานจะมีความแตกต่างกันตามกลุ่มลูกค้าโดยมีการจัดสรรดังนี้

1)  ลูกค้ากลุ่มราชการ:
    จากการที่ธนาคารถือว่าเป็นหน่วยงานรัฐวิสาหกิจที่มีกระทรวงการคลังเป็นผู้ถือหุ้นหลัก
    ดังนั้นการบริการลูกค้ากลุ่มราชการจึงถือได้ว่ามีความสำคัญต่อธนาคาร
    ธนาคารต้องพยายามรักษาฐานลูกค้าเดิม โดยนำระบบอิเล็กทรอนิกส์เข้าไปให้บริการ
    เพื่อช่วยบริหารเงินสดให้กับกลุ่มลูกค้าราชการ
    พร้อมกับการสร้างภาพลักษณ์ในการให้บริการที่ครบวงจรเกี่ยวกับธุรกรรมทางการเงินของธนาคาร
    ให้กับลูกค้ากลุ่มราชการ เช่น กรมสรรพากร กรมศุลกากร กรมสรรพสามิต
    สำนักงานประกันสังคม

2)  ลูกค้ารัฐวิสาหกิจ:
    จากการแข่งขันในตลาดธนาคารพาณิชย์ในการให้บริการการจัดการทางการเงิน
    ธนาคารจึงต้องพัฒนาผลิตภัณฑ์เพื่อให้สามารถแข่งขันได้
    และสามารถรักษาฐานลูกค้าเดิมที่ใช้บริการกับธนาคารไม่ให้หันไปใช้บริการกับธนาคารคู่แข่ง
    โดยให้บริการและคำแนะนำในลักษณะเป็นที่ปรึกษาทางการเงินให้กับรัฐวิสาหกิจต่างๆ เช่น
    การบิน/ขนส่ง, สาธารณูปโภค/การสื่อสาร, พลังงาน และการเกษตร และ อื่นๆ

3)  กลุ่มลูกค้าสถาบันการเงิน: สำหรับกลุ่มลูกค้าสถาบันการเงินเดิมที่เปิดใช้บริการ กับธนาคาร
    อยู่แล้ว ธนาคารมีแผนที่จะเพิ่มการบริการทางการเงินให้สอดคล้องกับธุรกิจในปัจจุบัน
    พร้อมทั้งกระตุ้นและส่งเสริมการใช้บริการเดิมเพื่อให้เกิด ธุรกรรมเพิ่มขึ้น
    รวมถึงพยายามชักจูงกลุ่มลูกค้าสถาบันการเงินใหม่ที่ยังไม่เคยเปิดใช้บริการทางการเงิน
    ให้มาใช้บริการกับธนาคาร ดังเช่น ธนาคารในประเทศ/ธนาคารต่างประเทศ และ ธุรกิจ
    Non-Bank เช่น บริษัทหลักทรัพย์ บริษัทเงินทุน บริษัทเช่าซื้อ บริษัทประกันชีวิต
    บริษัทประกันวินาศภัย

4)  กลุ่มลูกค้าเอกชน: จากการแข่งขันอย่างรุนแรงระหว่างธนาคารพาณิชย์
    ทั้งการแข่งขันด้านราคา และการให้บริการ รวมถึงนวัตกรรมทางการเงินใหม่ๆที่เกิดขึ้น ดังนั้น
    ธนาคารจึงต้องพยายามในการพัฒนาความพร้อมในทุกด้านเพื่อให้เกิดความเชื่อมั่นและไว้วางใจในการให้บริการ
    โดยมีผลิตภัณฑ์ที่มีประสิทธิภาพ มีระบบงานที่น่าเชื่อถือ

5)  กลุ่มลูกค้าธุรกิจขนาดกลาง และลูกค้าเครือข่าย: ธนาคารมีหน่วยงานที่ดูแลกลุ่ม
    ผู้ประกอบการธุรกิจขนาดเล็ก กระจายอยู่ทั่วทุกมิภาค ดังนั้น
    ธนาคารจึงให้ความสำคัญไปยังเจ้าหน้าที่ดูแลลูกค้า พนักงานขายในสำนักงานธุรกิจ
    สำนักงานเขต และสาขา
    ให้สามารถนำเสนอการให้บริการจัดการทางการเงินจนกระทั่งปิดการขาย

ในด้านบริการหลังการขายนั้น ธนาคารได้มุ่งเน้นการเปิดให้บริการลูกค้าอย่างถูกต้องและรวดเร็ว
ตลอดจนไปถึงการมีช่องทางต่างๆ เช่น Call Center
เพื่อให้ลูกค้าสามารถติดต่อสอบถามการใช้งาน
การแจ้งปัญหาและอุปสรรคที่เกิดขึ้นเพื่อที่ทางธนาคารจะได้แก้ไขได้ทันท่วงที

ในปี 2551
ได้มีการเปลี่ยนแปลงของเศรษฐกิจที่ต้องเผชิญกับปัญหาราคาน้ำมันที่ปรับตัวสูงขึ้นอย่างต่อเนื่อง
ภาวะเงินเฟ้อ และราคาสินค้าอุปโภคบริโภคที่มีแนวโน้มปรับเพิ่มขึ้น
ได้ส่งผลกระทบต่อภาระรายจ่ายในชีวิตประจำวันเพิ่มขึ้น เช่นเดียวกับธุรกิจธนาคารในทุกวันนี้
ได้เปลี่ยนแปลงไปจากอดีตอย่างชัดเจน โดยเน้นการตอบสนองความต้องการของลูกค้าเป็นหลัก
ควบคู่ไปกับการสร้าง Brand เพื่อให้ธนาคารอยู่ในใจลูกค้าเป็นเรื่องที่มีความสำคัญอย่างยิ่ง
โดยธนาคารได้เดินหน้าพัฒนาโครงการและผลิตภัณฑ์ใหม่ๆอย่างต่อเนื่อง เช่น My Payroll My
Lifestyle ที่นำเสนอบริการจ่ายเงินเดือนบวกสิทธิประโยชน์จากคู่ค้าทางธุรกิจของธนาคาร
นับเป็นนวัตกรรมที่แตกต่างจากธนาคารคู่แข่งรายอื่นๆ
ซึ่งได้มีการจัดงานเปิดตัวและประชาสัมพันธ์ตามสื่อต่างๆไปแล้ว การชำระเงิน Payment Gateway
โดยอาศัยจุดแข็งที่มีเครือข่ายที่แข็งแกร่ง สร้างกระบวนการส่งผ่านผลิตภัณฑ์
และบริการไปยังลูกค้าอย่างรวดเร็ว แม่นยำถึงมือลูกค้าอย่างทั่วถึง และเป็นมาตรฐานเดียวกัน
รวมทั้งอาศัยฐานลูกค้าจำนวนมากในการขยายธุรกิจ และเพิ่มปริมาณธุรกรรม

1.  บริการการค้าระหว่างประเทศ

ธนาคารมีการให้บริการแก่ลูกค้าดังนี้

1.  บริการด้านการส่งสินค้าออก ประกอบด้วย การแจ้งการเปิดและแก้ไข L/C (L/C Advising
    / L/C Amendment Advising) การยืนยัน L/C (Confirmed L/C) การโอน L/C (
    Transferable L/C) การโอนสิทธิการชำระเงินตาม L/C (Assignment of Proceeds
    under L/C) การรับซื้อตั๋วสินค้าออกตาม L/C (Foreign Bills under L/C
    Purchased) การรับซื้อตั๋วเรียกเก็บสินค้าออก (Foreign Bills for Collection
    Purchased) การเรียกเก็บเงินตามตั๋วสินค้าออก (Outward Foreign Bills for
    Collection) สินเชื่อเพื่อการส่งออก (Packing Credit)
    การรับซื้อเงินตราต่างประเทศล่วงหน้า (Forward Exchange Bought)

2.  บริการด้านการนำสินค้าเข้า ประกอบด้วย การเปิดและแก้ไข L/C (L/C Opening / L/C
    Amendment) สินเชื่อเพื่อการนำเข้า (Trust Receipt: T/R) Shipping Guarantee
    (S/G) & Delivery Order (D/O) ตั๋วเรียกเก็บสินค้าเข้า (Bills for Collection)
    การขายเงินตราต่างประเทศล่วงหน้า (Forward Exchange Sold)

3.  บริการหนังสือค้ำประกันต่างประเทศ (Foreign Letter of Guarantee) ประกอบด้วย
    การแจ้งการเปิดและแก้ไขหนังสือค้ำประกัน หรือ สแตนด์บาย แอล/ซี
    ต่อผู้รับประโยชน์ในประเทศไทย การออกหนังสือค้ำประกัน หรือ สแตนด์บาย แอล/ซี
    ต่อผู้รับประโยชน์ในต่างประเทศ การออกหนังสือค้ำประกัน
    ตามคำขอของธนาคารตัวแทนในต่างประเทศต่อผู้รับประโยชน์ในประเทศไทย

สำหรับการให้บริการ ธนาคารมีการประกันการให้บริการ (SLA)
ด้านการค้าต่างประเทศให้กับลูกค้า เพื่อให้ลูกค้ามีความพึงพอใจเพิ่มมากขึ้น
ขณะเดียวกันก็มีการลดค่าธรรมเนียมในการให้บริการ เพื่อให้สามารถแข่งขันกับธนาคารอื่นได้ด้วย
และยังมีการติดตามดูแลการให้บริการลูกค้าอย่างใกล้ชิด

กลุ่มลูกค้าด้านการค้าต่างประเทศ สามารถแยกตามประเภทการดำเนินธุรกิจของลูกค้าได้ 5
ประเภท ได้แก่
ธุรกิจโครงการ ธุรกิจอุตสาหกรรม ธุรกิจการเกษตร ธุรกิจพาณิชยกรรม ธุรกิจบริการ

1.  ผลิตภัณฑ์ธุรกิจบริหารเงิน

ธนาคารมีการเสนอธุรกรรมการให้บริการด้านธุรกิจบริหารเงินได้แก่
บริการธุรกรรมด้านซื้อขายเงินตราต่างประเทศทันที และล่วงหน้า
บริการอนุพันธ์ทางการเงินด้านอัตราแลกเปลี่ยนและอนุพันธ์ทางการเงินด้านอัตราดอกเบี้ย
ทั้งระยะสั้นและระยะยาว เช่น ธุรกรรม Currency Option ธุรกรรม Forward Rate
Agreement (FRA) ธุรกรรม Interest Rate Swap (IRS) ธุรกรรม Cross Currency
Interest Rate Swap (CIRS) บริการด้านตั๋วแลกเงิน
รวมถึงให้คำปรึกษาทางการเงินให้กับลูกค้า เป็นต้น

โดยกลุ่มลูกค้าเป้าหมายของธนาคาร จำแนกได้ 3 กลุ่ม คือ กลุ่มลูกค้าเอกชน
กลุ่มลูกค้าหน่วยงานราชการรัฐวิสาหกิจ และกลุ่มลูกค้าสถาบันการเงิน

ทั้งนี้ ธนาคารได้มีการวิเคราะห์
ความเหมาะสมของลูกค้าที่ทำธุรกรรมด้านอนุพันธ์ทางการเงินตามข้อกำหนดของธนาคารแห่งประเทศไทย
ก่อนการเสนอขายผลิตภัณฑ์
เพื่อให้แน่ใจว่าธุรกรรมอนุพันธ์ที่ธนาคารเสนอมีความเหมาะสมกับความต้องการของลูกค้า
และลูกค้ามีความเข้าใจธุรกรรมและความเสี่ยงที่เกี่ยวข้อง

2.  ผลิตภัณฑ์ธุรกิจวาณิชธนกิจ

ธนาคารมีการให้บริการด้านงานจัดจำหน่ายและรับประกันการจำหน่ายตราสารหนี้ (Arranging &
Underwriting) ให้แก่กลุ่มลูกค้าเป้าหมายของธนาคาร
ที่มีความประสงค์ที่จะระดมทุนด้วยการออกตราสารหนี้
โดยธนาคารจะทำหน้าที่เป็นสื่อกลางระหว่างผู้ต้องการเงินลงทุน (ผู้ออกตราสาร/ผู้ระดมทุน)
และนักลงทุน ซึ่งธนาคารอาจเสนอเข้าเป็นผู้รับประกันการจำหน่ายตราสารหนี้แต่เพียงผู้เดียว
หรือเป็นผู้ดำเนินการจัดหาสถาบันการเงินที่สนใจเข้าร่วมกับธนาคารในการจัดจำหน่าย
เพื่อให้การจัดจำหน่ายตราสารหนี้ในแต่ละครั้งบรรลุวัตถุประสงค์ของบริษัทผู้ออกตราสารหนี้
ไม่ว่าจะเป็นการจำหน่ายสู่นักลงทุนรายย่อยหรือการจำหน่ายในวงจำกัดเฉพาะนักลงทุนสถาบันและนักลงทุนรายใหญ่
โดยในปี 2551 ธนาคารเป็นผู้จัดจำหน่ายและผู้รับประกันการจำหน่ายตราสารหนี้ (Underwriting
& Arranging) ให้แก่บริษัท บัตรกรุงไทย จำกัด (มหาชน), บริษัท ปตท. จำกัด (มหาชน),
บริษัท ปูนซิเมนต์ไทย จำกัด (มหาชน) และ บริษัท ปตท. เคมิคอล จำกัด (มหาชน)

นอกจากนี้ ธนาคารยังให้บริการการเป็นตัวแทนจำหน่ายหลักทรัพย์ทั้งตราสารหนี้ และตราสารทุน
(Selling Agent) ผ่านเครือข่ายสาขาของธนาคาร ซึ่งทำให้การจำหน่ายหลักทรัพย์ต่าง ๆ
กระจายไปสู่นักลงทุนรายย่อยได้อย่างกว้างขวาง
โดยธนาคารได้พัฒนาระบบเทคโนโลยีสารสนเทศเพื่อสนับสนุนและอำนวยความสะดวกในการจองซื้อหลักทรัพย์ที่สาขาทั่วประเทศ
เพื่อเตรียมพร้อมในการขยายธุรกรรมการจำหน่ายหลักทรัพย์ผ่านเครือข่ายสาขาของธนาคาร
โดยในปี 2551 ธนาคารเป็นผู้ดำเนินการจำหน่ายพันธบัตรออมทรัพย์ธนาคารแห่งประเทศไทย
และหุ้นสามัญของบริษัท เอสโซ่ (ประเทศไทย) จำกัด (มหาชน)

กลุ่มลูกค้าเป้าหมายของธนาคาร คือ
กลุ่มผู้ระดมทุนที่เป็นเป้าหมายสำหรับการเสนอตัวเป็นผู้จัดจำหน่ายและรับประกันการจำหน่ายตราสารหนี้
โดยการบริการจะแบ่งออกเป็น 2 ประเภท ได้แก่ กลุ่มลูกค้าหน่วยงานรัฐบาลและรัฐวิสาหกิจ และ
กลุ่มลูกค้าสถาบัน (Corporate Clients)
โดยลักษณะการให้บริการต่อกลุ่มลูกค้าเป้าหมายของธนาคาร ทั้ง 2 ประเภทนี้
ธนาคารจะเป็นผู้นำเสนอแนวทางเลือกในการระดมทุนที่เหมาะสมกับความต้องการและสภาพของกลุ่มลูกค้าดังกล่าว
ทำการวิเคราะห์สถานะทางการเงิน และความต้องการเงินทุน
เพื่อจัดโครงสร้างตราสารหนี้ให้สอดคล้องกัน
รวมทั้งเป็นตัวแทนในการจัดการออกตราสารหนี้ให้กับลูกค้าเป้าหมายของธนาคารให้ได้ต้นทุนที่ดีที่สุด
ด้วยวิธีการที่ถูกต้องและโปร่งใส โดยให้ประสบผลสำเร็จในการออกตราสารหนี้ นั้น

สำหรับในปี 2551 ตลาดตราสารหนี้มีความผันผวนเป็นอย่างมาก
โดยในช่วงครึ่งปีแรกอัตราผลตอบแทนปรับตัวลดลง
สาเหตุหลักเนื่องจากตลาดตราสารหนี้ได้รับผลบวกจากการยกเลิกมาตรการ กันเงินสำรองร้อยละ
30 สำหรับบุคคลที่นำเงินตราต่างประเทศมาขายหรือแลกเปลี่ยนเป็นเงินบาท
(มาตรการสำรองเงินทุนนำเข้า 30%)
ส่งผลทำให้นักลงทุนต่างชาติหันกลับเข้ามาลงทุนในตลาดตราสารหนี้เพิ่มมากขึ้น
และกระทรวงการคลังมีการอนุญาตให้นิติบุคคลต่างประเทศ สามารถระดมเงินทุน
ด้วยวิธีการออกตราสารหนี้สกุลเงินบาทในประเทศไทย
ซึ่งส่งผลทำให้นิติบุคคลในต่างประเทศเป็นคู่แข่งในการระดมทุนโดยการออกตราสารหนี้มากขึ้น
และนิติบุคคลต่างประเทศสามารถทำ Swap ในต้นทุนที่ต่ำกว่าการออกเงินสกุลอื่นๆ
ทำให้นิติบุคคลต่างประเทศสามารถเสนอส่วนต่างของอัตราผลตอบแทน (Credit Spread)
ได้สูงกว่านักลงทุนสถาบันภายในประเทศ และจากการแข่งขันที่เพิ่มสูงขึ้นนี้
ส่งผลทำให้ส่วนต่างผลตอบแทน (Credit Spread)
ของผู้ลงทุนที่ต้องการระดมเงินทุนด้วยวิธีการออกตราสารหนี้ มีช่วงของส่วนต่างอัตราผลตอบแทน
(Credit Spread) ที่กว้างมากขึ้นกว่าเดิม แต่สำหรับในช่วงกลางปีที่ผ่านมา
อัตราดอกเบี้ยมีแนวโน้มขาขึ้น เนื่องจากภาวะปัญหาเงินเฟ้อ ราคาน้ำมันที่ปรับตัวสูงขึ้น
และเศรษฐกิจโลกที่ถดถอยที่เกิดจากปัญหา Subprime
ส่งผลให้อัตราผลตอบแทนปรับตัวขึ้นค่อนข้างแรง
ทำให้การซื้อขายของนักลงทุนต่างประเทศชะลอตัวลงไป
ซึ่งทำให้อัตราผลตอบแทนพันธบัตรรัฐบาลไทยเปลี่ยนแปลงและมีความผันผวนมากขึ้น นอกจากนี้
ในไตรมาสสุดท้ายของปี 2551 ราคาน้ำมันได้ปรับตัวลดลงอย่างมาก
ทำให้แรงกดดันต่ออัตราผลตอบแทนในตลาด จากอัตราเงินเฟ้อ ลดลงอย่างมาก
ส่งผลให้อัตราผลตอบแทนปรับลดลงตามการคาดการณ์ของตลาด และสำหรับในปีที่ผ่านมา
นักลงทุนทั้งในประเทศและต่างประเทศมีการลงทุนในกองทุนปิดที่ลงทุนในตราสารหนี้ต่างประเทศมากขึ้น
จึงส่งผลทำให้นักลงทุนรายย่อยมีทางเลือกในการลงทุนมากขึ้น
และทำให้สภาพคล่องของตลาดการเงินในประเทศได้รับผลกระทบ อย่างไรก็ดี ในปี 2552
คาดว่าสภาพคล่องจากการลงทุนในตลาดต่างประเทศ
น่าจะกลับมาลงทุนในตราสารในประเทศมากขึ้น เนื่องจากความผันผวนของเศรษฐกิจโลก

ดังนั้น ธนาคารจึงมีการปรับกลยุทธ์ในการออกตราสารหนี้ให้แก่กลุ่มลูกค้าเป้าหมายของธนาคาร
(ผู้ออกตราสารหนี้) โดยธนาคาร
ยังคงคำนึงถึงผลตอบแทนและความเสี่ยงที่นักลงทุนสามารถยอมรับได้

3.  บริการธุรกิจปริวรรต

ธนาคารมีบริการด้านปริวรรตเงินตราต่างประเทศ
ซึ่งให้บริการและให้คำปรึกษาครอบคลุมทุกวัตถุประสงค์ตามความต้องการของลูกค้า ทั้งด้านธุรกิจ
การลงทุน การทำงาน การศึกษา และการท่องเที่ยวในต่างประเทศ
โดยมีลักษณะผลิตภัณฑ์ที่หลากหลาย ดังนี้

1)  บริการรับซื้อ - ขายธนบัตรต่างประเทศสกุลเงินต่าง ๆ จำนวน 30 สกุลเงิน
    ซึ่งลูกค้าสามารถเลือกใช้บริการได้ที่ สำนักงานใหญ่ สาขาต่าง ๆ และ
    จุดบริการแลกเปลี่ยนเงิน

2)  บริการโอนเงินต่างประเทศ

    1.  บริการโอนเงินออก :
        ธนาคารให้บริการโอนเงินออกไปต่างประเทศตามวัตถุประสงค์ของลูกค้า เช่น
        โอนเงินให้นักเรียนที่ศึกษาอยู่ต่างประเทศ โอนชำระค่าสินค้า และบริการ เป็นต้น
        โดยลูกค้าสามารถเลือกโอนเงินโดยวิธีต่าง ๆ ได้แก่ โอนผ่านระบบ Internet
        (e-payment), โอนผ่านระบบ S.W.I.F.T. และโอนผ่านระบบ CMT (Coinstar
        Money Transfer)
        ซึ่งให้บริการโอนเงินด่วนระหว่างประเทศสำหรับลูกค้าที่ต้องการโอนเงินจำนวนไม่มาก
        สะดวก รวดเร็ว ปลอดภัย ถึงมือผู้รับภายใน 5 นาที โดยไม่ต้องมีบัญชีกับธนาคาร

    2.  บริการรับเงินโอนเข้า :
        ธนาคารให้บริการรับเงินที่โอนมาจากต่างประเทศเพื่อจ่ายให้แก่ผู้รับเงินในประเทศด้วยวัตถุประสงค์ต่าง
        ๆ เช่น การลงทุน การชำระค่าสินค้าและบริการ
        การโอนเงินรายได้จากการทำงานในต่างประเทศ เป็นต้น

    3.  บริการ e-advice : ธนาคารให้บริการแจ้งการทำรายการเงินโอนเข้า - ออกทาง
        e-mail

    -   บริการขายดราฟต์ต่างประเทศสกุลเงินต่าง ๆ โดยสามารถถือแทนเงินสด
        เพื่อนำไปชำระค่าสินค้าหรือบริการในต่างประเทศ

    -   บริการรับซื้อตั๋วเงินต่างประเทศ ได้แก่ ธนาณัติ (Money Order), เช็ค/ดราฟต์,
        เช็คเดินทาง ฯลฯ.

    -   บริการเรียกเก็บตั๋วเงินต่างประเทศ
        โดยผ่านตัวแทนของธนาคารในต่างประเทศซึ่งมีอยู่ทั่วโลก
        เพื่อจ่ายเงินให้ลูกค้าตามที่ลูกค้ามีคำสั่งเรียกเก็บต่อไป

    -   บริการขายเช็คเดินทางต่างประเทศ ในสกุลเงินต่าง ๆ ได้แก่ ดอลลาร์สหรัฐอเมริกา,
        ยูโร, เยนญีปุ่น, ดอลล่าร์ออสเตรเลีย เป็นต้น ซึ่งสามารถใช้แทนเงินสด
        โดยไม่มีวันหมดอายุการใช้ มีความปลอดภัย ทั้งนี้หากเกิดการสูญหาย หรือถูกขโมย
        ลูกค้าสามารถติดต่อธนาคารเจ้าของเช็คเดินทาง หรือธนาคารที่เป็นตัวแทน (Refund
        Agent) เพื่อขอให้ออกเช็คฉบับใหม่ทดแทนได้

    -   บริการพิเศษด้านอื่น ๆ ได้แก่
        การอำนวยความสะดวกให้กับลูกค้าโดยมีบริการจัดส่งเอกสารเกี่ยวกับธุรกิจปริวรรตต่าง
        ๆ ณ ที่ทำการลูกค้า, บริการให้คำปรึกษา
        แนะนำธุรกรรมทางการเงินที่เหมาะสมกับผู้ที่ต้องเดินทางไปต่างประเทศ

ทั้งนี้ กลุ่มลูกค้าด้านธุรกิจปริวรรตสามารถแบ่งได้ 5 ประเภท ดังนี้

1.  กลุ่มราชการ กระทรวง กรม เช่น กระทรวงพาณิชย์ กรมส่งเสริมการส่งออก ฯลฯ
    กระทรวงสาธารณะสุข องค์การเภสัชกรรมฯ สำนักนายกรัฐมนตรี รัฐสภา
    กระทรวงศึกษาธิการ ก.พ. กระทรวงการท่องเที่ยว และกีฬา กระทรวงมหาดไทย
    กรมการปกครองส่วนท้องถิ่น อบต. อบจ. สถาบันฝึกอบรมนายอำเภอ ฯ ซึ่งธนาคารให้บริการ
    รับซื้อ – ขายธนบัตรต่างประเทศ ดราฟต์ต่างประเทศ เช็คเดินทางต่างประเทศ
    เงินฝากต่างประเทศ และโอนเงินต่างประเทศ

2.  กลุ่มรัฐวิสาหกิจ เช่น การบินไทย ปตท. การท่องเที่ยวแห่งประเทศไทย
    สำนักงานส่งเสริมการจัดประชุมและนิทรรศการ การกีฬาแห่งประเทศไทย
    สมาคมโอลิมปิกแห่งประเทศไทย ธนาคารให้บริการด้านรับซื้อ – ขายธนบัตรต่างประเทศ
    ดราฟต์ต่างประเทศ เช็คเดินทางต่างประเทศ เงินฝากต่างประเทศ และโอนเงินต่างประเทศ

3.  กลุ่มธุรกิจท่องเที่ยว และ โรงแรม จะให้บริการ รับซื้อ – ขายธนบัตรต่างประเทศ
    เช็คเดินทางต่างประเทศ

4.  กลุ่มธุรกิจการศึกษา ให้บริการด้านการขายธนบัตรต่างประเทศ เงินโอนต่างประเทศ
    ดราฟต์ต่างประเทศ

5.  กลุ่มธุรกิจที่มีการติดต่อกับต่างประเทศ เช่น บริษัทเดินเรือ บริษัทนำเข้า/ส่งออก เป็นต้น
    จะให้บริการด้านเงินโอนต่างประเทศ ขายดราฟต์ต่างประเทศ

    1.  บริการธนบดีธนกิจ (Wealth Management)

บริการธนบดีธนกิจหรือบริการให้คำปรึกษาการวางแผนทางการเงินส่วนบุคคลเป็นบริการทางการเงินใหม่ของธนาคารที่ให้คำแนะนำ
ช่วยบริหารและวางแผนทางการเงินให้ลูกค้าเกิดความมั่งคั่งอย่างมั่นคง
โดยมีการร่วมมือกับบริษัทในเครือ อาทิ บลจ. กรุงไทย จำกัด (มหาชน) และ บล. เคทีบี จำกัด
ในการออกแบบและเสนอทางเลือกการลงทุนที่มีความเหมาะสมกับความต้องการของลูกค้า
บริการธนบดีธนกิจให้บริการครอบคลุมตั้งแต่ การตรวจสุขภาพทางการเงิน
การวิเคราะห์สุขภาพทางการเงินและเป้าหมายทางการเงิน
จนถึงการวางแผนเพื่อให้ลูกค้าบรรลุทุกเป้าหมายทางการเงินในชีวิต

กลุ่มลูกค้าเป้าหมายที่ธนาคารให้ความสนใจคือกลุ่มลูกค้าระดับสูง (High Net Worth)
ที่มีมูลค่าสินทรัพย์ลงทุนตั้งแต่ 5 ล้านบาทขึ้นไป โดยการบริการจะแบ่งออกเป็น 2 ประเภท ดังนี้

1)  กลุ่มลูกค้าระดับสูงที่มีมูลค่าสินทรัพย์ลงทุนตั้งแต่ 5 – 30 ล้านบาท
    จะได้รับการบริการจากเจ้าหน้าที่สาขาของธนาคาร

2)  กลุ่มลูกค้าระดับสูงที่มีมูลค่าสินทรัพย์ลงทุนมากกว่า 30 ล้านบาท
    จะได้รับการบริการโดยตรงจากเจ้าหน้าที่ในฝ่ายธนบดีธนกิจ

ด้วยนโยบายทางการเงินของประเทศโดยเฉพาะกฎหมายประกันเงินฝากที่เปลี่ยนไป
ทำให้ผู้มีเงินฝากมากกว่า 1 ล้านบาท
ต้องปรับตัวและตื่นตัวในการจัดการทางการเงินและการลงทุนมากขึ้น
ทางธนาคารจึงเล็งเห็นถึงความสำคัญของการบริหารการเงินส่วนบุคคลและจัดตั้งฝ่ายธนบดีธนกิจขึ้น
พร้อมทั้งจัดเตรียมผู้ให้คำปรึกษาทั้งในฝ่ายธนบดีธนกิจและเจ้าหน้าที่สาขาของธนาคาร
ที่มีประสบการณ์ทางการเงินสูง และผ่านการอบรมจากสถาบันพัฒนาความรู้ตลาดทุน
ตลาดหลักทรัพย์แห่งประเทศไทย
ในการวิเคราะห์ข้อมูลและให้ข้อเสนอแนะที่ตอบสนองลูกค้าแต่ละรายให้บรรลุเป้าหมายทางการเงินที่แตกต่างกัน
เพื่อให้ลูกค้าได้รับประโยชน์ทางการเงินสูงสุด

3.  ผลิตภัณฑ์และบริการของบริษัทในเครือที่เสนอขายผ่านธนาคาร

3.3.1 บริการจัดการกองทุน

ธนาคารให้บริการเป็นตัวแทนสนับสนุนการซื้อขายหน่วยลงทุนภายใต้ บริษัทหลักทรัพย์จัดการกองทุน
กรุงไทย จำกัด(มหาชน) ซึ่งเป็นบริษัทหลักทรัพย์จัดการกองทุนแห่งเดียวที่มีสถานะเป็นรัฐวิสาหกิจ
โดยบมจ. ธนาคารกรุงไทย

1.  บริษัทให้บริการ รับจัดการบริหารสินทรัพย์ให้กับสถาบัน องค์กร และ รัฐวิสาหกิจขนาดใหญ่
    ภายใต้ใบอนุญาต บริหารกองทุนรวม

2.  กองทุนส่วนบุคคลและกองทุนสำรองเลี้ยงชีพ
    โดยเน้นการจัดจำหน่ายผลิตภัณฑ์กองทุนรวมประเภทต่างๆ กองทุนรวมเพื่อการเลี้ยงชีพ (RMF)
    กองทุนรวมหุ้นระยะยาว (LTF) เป็นต้น

การสนับสนุนการให้ความรู้ แก่พนักงานธนาคาร ผู้ทำหน้าที่ขายหน่วยลงทุน
ให้มีความรอบรู้เรื่องผลิตภัณฑ์กองทุนรวม อีกทั้งยังช่วยสนับสนุนในการสอบใบอนุญาต
เพื่อให้เป็นไปตามหลักเกณฑ์ของ กลต.

2.  บริการเช่าซื้อและลีสซิ่ง

ธนาคารมีการลงทุนใน บจก.เคทีบี ลีสซิ่ง โดยให้บริการเช่าซื้อและลีสซิ่ง
เพื่อส่งเสริมบริการของธนาคารให้ครบถ้วน โดยสามารถแบ่งประเภทธุรกิจเป็น 4 ประเภท ได้แก่

1)  เช่าซื้อ (Hire Purchase) ซึ่งผู้เช่าซื้อสามารถจะผ่อนชำระค่างวดตามเงื่อนไขของสัญญา
    และเมื่อผู้เช่าซื้อได้ปฏิบัติตามสัญญาครบถ้วนแล้ว กรรมสิทธิ์จะถูกโอนไปยังผู้ซื้อ
    เมื่อสิ้นสุดสัญญาการเช่าซื้อ โดยมุ่งเน้นการให้เช่าซื้อรถยนต์แก่บุคคลธรรมดา

2)  เช่าซื้อสินค้าอุปโภค (Consumer Finance)
    การบริการเหมือนเช่าซื้อปกติตามที่กล่าวไปแล้วข้างต้น
    แต่บริษัทจะรวบรวมสินค้าเพื่อนำเสนอแก่ลูกค้าของธนาคาร
    โดยมุ่งเน้นทรัพย์สินประเภทสินค้าอุปโภค อาทิ รถจักรยานยนต์ เครื่องใช้ไฟฟ้า คอมพิวเตอร์
    โทรศัพท์มือถือ โดยให้บริการแก่ บุคคลธรรมดา

3)  เช่าแบบลีสซิ่ง (Financial Lease) บริการสินเชื่อสำหรับเช่าสินทรัพย์
    โดยประเภททรัพย์สินที่ให้บริการ ได้แก่ สังหาริมทรัพย์ทุกประเภท รถยนต์ เครื่องจักร
    และอุปกรณ์สำนักงานต่างๆ โดยให้บริการแก่ นิติบุคคล เพื่อการใช้งานในกิจการ
    เป็นสินเชื่อระยะปานกลาง หรือ ระยะยาว 3-5 ปี
    โดยเน้นนิติบุคคลที่ต้องการใช้บริการรถยนต์ และเมื่อครบสัญญาเช่า
    ผู้เช่ามีสิทธิจะเลือกซื้อทรัพย์สิน ตามราคาที่ได้ตกลงกันไว้

4)  เช่าลีสซิ่งรถยนต์แบบดำเนินการ (Auto Maintenance Lease)
    เป็นการให้เช่าลีสซิ่งรถยนต์ ให้บริการแก่ องค์กรขนาดใหญ่ เช่น หน่วยราชการ รัฐวิสาหกิจ
    ธนาคาร บริษัทเอกชน
    โดยบริษัทเป็นผู้รับผิดชอบในการจัดหารถยนต์เพื่อใช้ในกิจการของผู้ประกอบการ
    ผู้เช่าเป็นผู้ชำระค่าเช่าแต่ละเดือนซึ่งคงที่ตลอดอายุสัญญา
    บริการประเภทนี้จะช่วยให้ผู้เช่าสามารถบริหารจัดการเรื่องเกี่ยวกับรถยนต์ได้อย่างมีประสิทธิภาพมากยิ่งขึ้น

นอกจากนี้ ธนาคารยังได้ร่วมลงทุนกับกลุ่ม ไอ บี เจ ลิสซิ่ง
ประเทศญี่ปุ่นซึ่งให้บริการในลักษณะลีสซิ่ง ได้แก่
เช่าซื้อ (Hire Purchase), เช่าแบบลีสซิ่ง (Financial & Operating Lease)
และเช่าลีสซิ่งรถยนต์แบบดำเนินการ (Auto Maintenance Lease) โดยมุ่งเน้นลูกค้ารายใหญ่

2.  บริการนายหน้าค้าหลักทรัพย์

บมจ. ธนาคารกรุงไทย ได้ซื้อหุ้นเพิ่มทุนและถือหุ้นจำนวนร้อยละ 50
ของหุ้นทั้งหมดในบริษัทหลักทรัพย์ ทีเอสอีซี จำกัด ปัจจุบันบริษัทฯ มีทุนจดทะเบียน 864 ล้านบาท
และเมื่อวันที่ 14 ธันวาคม 2549 ได้จดทะเบียนเปลี่ยนชื่อบริษัทเป็น บริษัทหลักทรัพย์ เคทีบี จำกัด
โดยได้รับใบอนุญาตประกอบธุรกิจหลักทรัพย์จากกระทรวงการคลัง 3 ประเภท คือ

1)  ใบอนุญาตประกอบธุรกิจหลักทรัพย์ประเภท การเป็นนายหน้าซื้อขายหลักทรัพย์

2)  ใบอนุญาตวานิชธนกิจและที่ปรึกษาทางการเงิน

3)  ใบอนุญาตประกอบธุรกิจหลักทรัพย์ประเภทการค้าหลักทรัพย์
    และเป็นสมาชิกตลาดหลักทรัพย์แห่งประเทศไทยหมายเลข 18

ธนาคารมุ่งเน้นขยายการให้บริการแก่ลูกค้าของธนาคารโดยการเพิ่มช่องทางการเข้าถึงข้อมูลในการซื้อขายหลักทรัพย์ในตลาดหลักทรัพย์
ผ่านระบบอินเตอร์เน็ต ภายใต้โครงการ KTBS Cyber Branch โดยให้บริการผ่านสาขาธนาคาร
10 สาขาทั่วประเทศ ได้แก่ สำนักนานาเหนือ สาขาสวนมะลิ สาขาสุรวงศ์ สาขาเชียงใหม่
สาขาห้าแยกพ่อขุนเม็งราย จ.เชียงราย สาขาถนนสิงหวัฒน์ จ.พิษณุโลก สาขาหาดใหญ่ จ.สงขลา
สาขาภูเก็ต สาขานครราชสีมา สาขาสุรินทร์

2.  บริการประกันชีวิตและประกันวินาศภัย

ธนาคารดำเนินธุรกิจเป็นนายหน้าประกันชีวิต และประกันวินาศภัย

1)  ผลิตภัณฑ์ประกันชีวิต ธนาคารร่วมกับ บจก.กรุงไทย แอกซ่า ประกันชีวิต
    โดยนำผลิตภัณฑ์ประกันชีวิตประเภทต่างๆ มาจัดจำหน่ายผ่านธนาคาร เช่น EASY CASH (10
    EC) EASY RETIRE (ER 60) และ EASY GOAL (25 EG) เป็นต้น นอกจากนี้
    บจก.กรุงไทย แอกซ่า ประกันชีวิต ได้จัดเตรียมเจ้าหน้าที่ที่ปรึกษาทางการเงิน (Financial
    Assistant : FA) มาอำนวยความสะดวกให้กับลูกค้าของธนาคาร โดยจะประจำอยู่ ณ
    สาขาของธนาคารทั่วประเทศ

2)  ผลิตภัณฑ์ประกันวินาศภัย ธนาคารได้ร่วมกับ บจก.กรุงไทยพานิชประกันภัย บมจ.ทิพยประกันภัย
    ซึ่งให้บริการ รับประกันวินาศภัยประเภทต่าง ๆ ได้แก่ การประกันอุบัติเหตุส่วนบุคคล
    การรับประกันภัยรถยนต์ การประกันภัยการขนส่งทางทะเล การประกันอัคคีภัย
    และการประกันภัยเบ็ดเตล็ดอื่น ๆ
    โดยธนาคารนำเสนอผลิตภัณฑ์ดังกล่าวผ่านช่องทางจัดจำหน่าย ต่างๆ ของธนาคาร เช่น สาขา
    สำนักงานธุรกิจ หน่วยงาน ในสายงานธุรกิจขนาดใหญ่ สายงานธุรกิจภาครัฐ เป็นต้น

ขณะนี้ ธนาคารได้เพิ่มช่องทางการขายผ่านช่องทางโทรศัพท์ (Outbound)
โดยมีผลิตภัณฑ์ประกันชีวิต และผลิตภัณฑ์ประกันวินาศภัยเข้าร่วมโครงการดังกล่าว

2.  บริการด้านบัตรเครดิตและสินเชื่อบุคคล

ธนาคารให้บริการด้านบัตรเครดิตผ่าน บมจ.บัตรกรุงไทย ซึ่งเป็นบริษัทในเครือของธนาคาร
ซึ่งจดทะเบียนในตลาดหลักทรัพย์แห่งประเทศไทย โดยแบ่งธุรกิจออกเป็น 3 กลุ่มหลักคือ

1)  บัตรเครดิต (Credit Card Business)

2)  สินเชื่อบุคคล (Personal Loan Business) ในชื่อของ “KTC Cash”
    ดำเนินธุรกิจให้บริการสินเชื่อไม่มีหลักประกันสำหรับลูกค้าบุคคลธรรมดาที่มีงานประจำและมีรายได้ต่อเดือนที่แน่นอน

3)  สินเชื่อเจ้าของกิจการ (Self-Employed Loan) ในชื่อของ “KTC Million”
    ดำเนินธุรกิจให้บริการสินเชื่อไม่มีหลักประกันสำหรับเจ้าของกิจการที่ต้องการเงินทุนหมุนเวียน

นอกจากนี้ บริษัทยังให้บริการเกี่ยวกับผลิตภัณฑ์เพื่อการชำระเงิน (Payment Product
Business) ซึ่งเป็นบริการเพื่อเพิ่มความสะดวกในการรับชำระเงินแทนผู้ถือบัตร ได้แก่
Corporate Card, Government Service Card, บัตรเติมน้ำมัน (Fleet Card)
การชำระค่าสินค้าบริการผ่านอินเตอร์เน็ตด้วย

3.  ภาพรวมตลาด ภาวะการแข่งขัน ศักยภาพในการแข่งขัน

    -   ภาพรวมเศรษฐกิจและภาวะตลาด

การดำเนินธุรกิจธนาคารพาณิชย์ในปี 2551
แม้จะมีความยากลำบากจากภาวะเศรษฐกิจที่ชะลอลงตามภาวะเศรษฐกิจโลก
อันเนื่องมาจากผลกระทบของวิกฤติ sub-prime ของสหรัฐฯ ที่รุนแรงและลุกลามไปทั่วโลก
อีกทั้งยังต้องเผชิญกับสถานการณ์ความขัดแย้งทางการเมืองที่ยืดเยื้อ
ความผันผวนของตลาดเงินตลาดทุน การเสื่อมค่าของสินทรัพย์ลงทุน
และการบังคับใช้กฎหมายและมาตรการทางการเงินที่เข้มงวดของทางการ
แต่ผลประกอบการของธนาคารพาณิชย์โดยรวมปรับตัวดีขึ้นจากปี 2550 โดยมีกำไรสุทธิเพิ่มขึ้นกว่า
11 เท่า และมีฐานะเงินกองทุนที่แข็งแกร่ง
ทั้งนี้เนื่องจากในปีนี้ธนาคารพาณิชย์มีภาระการกันสำรองค่าเผื่อหนี้สงสัยจะสูญลดลงมากหลังจากได้สำรองครบถ้วนตามเกณฑ์มาตรฐานบัญชีใหม่
(IAS 39) ไปแล้วในปี 2550
มีค่าใช้จ่ายดอกเบี้ยและค่าใช้จ่ายที่มิใช่ดอกเบี้ยลดลงจากการบริหารต้นทุนที่มีประสิทธิภาพ
ขณะที่รายได้ที่มิใช่ดอกเบี้ยเพิ่มขึ้นจากการเร่งแข่งขันกันขยายฐานรายได้ค่าธรรมเนียม
โดยการนำเสนอผลิตภัณฑ์และบริการทางการเงิน
และขยายช่องทางการให้บริการและเครือข่ายพันธมิตรทางธุรกิจ
ชดเชยรายได้ดอกเบี้ยและเงินปันผลที่ชะลอตัว นอกจากนี้
การให้ความสำคัญกับการบริหารความเสี่ยงที่ครอบคลุมทุกด้านตามแนวทางการกำกับของทางการ
ควบคู่กับการเสริมสภาพคล่องเพื่อรองรับความเสี่ยงจากวิกฤติการเงินโลก
ทำให้ธนาคารพาณิชย์สามารถฟันฝ่าอุปสรรคในปี 2551 มาได้ด้วยดี

-   ภาวะการแข่งขัน

ในปี 2551 การแข่งขันด้านเงินฝากรุนแรงขึ้นมาก เนื่องจากหลายปัจจัย ทั้งผลจากการประกาศใช้
พรบ. สถาบันคุ้มครองเงินฝากในเดือนสิงหาคม 2551 อัตราดอกเบี้ยอยู่ในระดับต่ำไม่จูงใจผู้ฝาก
สถาบันการเงินต้องการเงินทุนเพื่อรองรับภาวะสภาพคล่องในตลาดเงินที่มีแนวโน้มตึงตัวขึ้นจากผลกระทบของวิกฤติการเงินโลก
รวมทั้งการที่แต่ละธนาคารต่างพยายามรักษาส่วนแบ่งการตลาดของตนไว้
ส่วนด้านสินเชื่อมีการแข่งขันที่ไม่รุนแรงมากนัก
เนื่องจากภาวะเศรษฐกิจชะลอตัวและสถานการณ์ทางการเมืองไม่เอื้อต่อการขยายการลงทุน
ทำให้ความต้องการสินเชื่อชะลอลง ขณะเดียวกัน
ธนาคารพาณิชย์ก็ระมัดระวังการปล่อยสินเชื่อมากขึ้นเพื่อหลีกเลี่ยงปัญหา NPL
สำหรับภาวะการแข่งขันทางการตลาดของธนาคารพาณิชย์โดยรวมในปี 2551 สรุปได้ดังนี้

-   ด้านผลิตภัณฑ์และบริการ ธนาคารพาณิชย์ต่างมุ่งนำเสนอผลิตภัณฑ์และบริการทางการเงินใหม่ ๆ
    เพื่อสนองความต้องการทางการเงินของลูกค้า โดยเฉพาะผลิตภัณฑ์เงินฝาก
    ธนาคารได้ปรับรูปแบบผลิตภัณฑ์ให้หลากหลายขึ้นเพื่อเพิ่มทางเลือกในการออมเงิน อาทิ
    เงินฝากสภาพคล่องสูง เงินฝากพร้อมการบริหารเงินในบัญชี (Cash Management)
    เงินฝากพร้อมให้ความคุ้มครองสุขภาพ
    เงินฝากพร้อมการวางแผนทางการเงินสำหรับกู้ซื้อบ้านในอนาคต นอกจากนี้
    ธนาคารยังร่วมมือกับพันธมิตรทางธุรกิจนำเสนอผลิตภัณฑ์และบริการทางการเงินต่าง ๆ อาทิ
    บริการประกันภัย ประกันชีวิต บริการจัดการทางการเงินและการลงทุน
    เพื่อเพิ่มโอกาสทางธุรกิจ สร้างรายได้ค่าธรรมเนียม
    และพัฒนาไปสู่การให้บริการทางการเงินที่ครบวงจรมากขึ้น

-   ด้านราคา มีการแข่งขันรุนแรงในด้านเงินฝาก
    โดยการเสนออัตราดอกเบี้ยในระดับสูงสำหรับโปรแกรมพิเศษ
    ทั้งเงินฝากออมทรัพย์ เงินฝากประจำ และตั๋วแลกเงินระยะสั้น
    ขณะที่การแข่งขันด้านสินเชื่อไม่รุนแรงนัก เนื่องจากภาวะเศรษฐกิจไม่เอื้ออำนวย
    ส่วนใหญ่จะแข่งขันกันในสินเชื่อเพื่อที่อยู่อาศัย โดยเสนออัตราดอกเบี้ยต่ำสุดถึงร้อยละ 0
    ในระยะเวลา 3-6 เดือนแรก พร้อมข้อเสนอวงเงินกู้สูงสุด
    และเสนอรูปแบบการผ่อนชำระที่ยืดหยุ่นตามความต้องการของลูกค้า

-   ช่องทางการให้บริการ
    ทุกธนาคารต่างมุ่งเน้นพัฒนาและขยายช่องทางการให้บริการเพื่อให้เข้าถึงกลุ่มลูกค้าเป้าหมาย
    ทั้งการเปิดสาขาเต็มรูปแบบ สาขาย่อย สาขาในห้างสรรพสินค้าและแหล่งการค้าต่าง ๆ
    ทำให้ในปี 2551 จำนวนสาขาของธนาคารพาณิชย์มีมากถึง 5,473 แห่ง เพิ่มขึ้นจากปี 2550
    จำนวน 384 แห่ง หรือเพิ่มขึ้นร้อยละ 7.55 รวมทั้งมีการติดตั้งเครื่องเอทีเอ็มเพิ่มขึ้นถึง
    5,068 เครื่อง หรือเพิ่มขึ้นร้อยละ 19.69 ทำให้ในปี 2551 มีเครื่องบริการอัตโนมัติ ได้แก่
    เครื่อง ATM, ADM และเครื่องปรับสมุดเงินฝาก รวม 30,816 เครื่อง
    อีกทั้งยังให้บริการทางการเงินผ่านโทรศัพท์มือถือ (Mobile Banking)
    โดยลูกค้าสามารถทำธุรกรรมฝาก ถอน โอนเงิน ชำระค่าสินค้าและบริการ
    และสอบถามข้อมูลทางการเงินผ่านทางโทรศัพท์มือถือได้เสมือนมีธนาคารติดตัวไปทุกที่

-   การส่งเสริมการจำหน่าย ธนาคารต่าง ๆ ได้จัดกิจกรรมส่งเสริมการขายอย่างต่อเนื่อง
    ทั้งกิจกรรมผลิตภัณฑ์เงินฝากในเทศกาลต่าง ๆ
    กิจกรรมมหกรรมทรัพย์สินรอการขายเพื่อเร่งระบาย NPA พร้อมการลด แลก แจก แถม
    และชิงโชค อย่างเต็มที่ โดยเฉพาะงานมหกรรมการเงิน ครั้งที่ 8 (Money Expo 2008)
    ที่ประสบความสำเร็จมาก โดยมียอดธุรกรรมเกิดขึ้นภายในงานมากกว่า 120,000 ล้านบาท
    สูงสุดเป็นประวัติการณ์นับตั้งแต่มีการจัดงานนี้มา นอกจากนั้น ในรอบปี 2551
    ยังมีการประชาสัมพันธ์ผ่านสื่อต่าง ๆ อย่างคึกคักและต่อเนื่อง
    โดยเฉพาะการใช้สื่อโทรทัศน์เพื่อแนะนำบริการใหม่ ๆ
    หรือเพื่อย้ำถึงบริการที่ธนาคารต้องการสื่อไปถึงกลุ่มลูกค้าเป้าหมาย
    รวมทั้งการส่งเสริมภาพลักษณ์ในการมีส่วนร่วมรับผิดชอบต่อสังคมและสิ่งแวดล้อม

    -   ศักยภาพในการแข่งขันของธนาคาร

ในปี 2551 ธนาคารยังคงรักษาจุดแข็งและพัฒนางานในด้านต่าง ๆ อย่างต่อเนื่อง
ทำให้ธนาคารมีความมั่นใจยิ่งขึ้นในศักยภาพการแข่งขันของธนาคาร
โดยธนาคารยังคงมีขนาดสินทรัพย์ สินเชื่อ และเงินฝาก เป็นอันดับ 2 ของระบบธนาคาร
และสามารถครองส่วนแบ่งการตลาดไว้ได้เกินกว่าร้อยละ 15 ของทั้งระบบ
และมีฐานลูกค้าภาครัฐซึ่งมีความเสี่ยงต่ำอยู่เป็นจำนวนมาก นอกจากนั้น
ธนาคารยังได้ขยายเครือข่ายสาขาและจุดบริการออกไปจนครอบคลุมทุกพื้นที่ทั่วประเทศ
และได้มีการลงทุนในเทคโนโลยีที่ทันสมัย พร้อมทั้งพัฒนาบุคลากรอย่างต่อเนื่อง
เพื่อให้สามารถเสนอขายผลิตภัณฑ์ที่ตรงตามความต้องการของลูกค้าและให้บริการอันเป็นเลิศแก่ลูกค้าทุกระดับได้
และที่สำคัญคือ
ในภาวะที่โลกกำลังประสบภาวะวิกฤตทางการเงินจนส่งผลให้สถาบันการเงินระดับโลกหลายแห่งต้องล้มละลายและสร้างความหวั่นวิตกขึ้นโดยทั่วไปนั้น
การที่ธนาคารเป็นธนาคารพาณิชย์ที่มีรัฐบาลเป็นผู้ถือหุ้นใหญ่เกินกว่าร้อยละ 55
ได้มีส่วนช่วยเสริมศักยภาพในการแข่งขันให้กับธนาคารได้เป็นอย่างดี

การพัฒนาศักยภาพด้านต่าง ๆ ของธนาคารในรอบปี 2551
เพื่อรองรับการแข่งขันและภาวะแวดล้อมการดำเนินธุรกิจที่เปลี่ยนแปลงไปอย่างรวดเร็ว สรุปได้ดังนี้

-   การประกาศรับประกันคุณภาพบริการ (Service Level Agreement: SLA)
    ของสาขาทั่วประเทศ โดยธนาคารได้ประกาศต่อสาธารณะชนเมื่อวันที่ 21 มกราคม 2551
    รับประกันการให้บริการหน้าเคาน์เตอร์ให้เสร็จสิ้นภายใน 3 นาที
    การอนุมัติสินเชื่อกรุงไทยธนวัฏภายใน 5 วันทำการ การอนุมัติสินเชื่อเพื่อที่อยู่อาศัยภายใน 7
    วันทำการ และการเปิดบัญชีใหม่พร้อมทำบัตรเอทีเอ็ม ภายใน 10 นาที
    เพื่อยกระดับการให้บริการให้เป็นมาตรฐานเดียวกันทั่วประเทศ
    และมุ่งสู่เป้าหมายการสร้างความพึงพอใจสูงสุดให้แก่ลูกค้าของธนาคาร

-   การขยายเครือข่ายบริการให้กว้างขวางยิ่งขึ้น
    ธนาคารได้ขยายสาขาไปยังพื้นที่ที่มีศักยภาพอย่างต่อเนื่อง
    เพื่อเพิ่มช่องทางการเข้าถึงลูกค้ากลุ่มเป้าหมายต่าง ๆ โดย ณ สิ้นปี 2551
    ธนาคารมีสาขาเปิดให้บริการรวม 832 สาขา
    โดยในจำนวนนี้เป็นสาขาในแหล่งชุมชนและห้างสรรพสินค้าที่เปิดให้บริการตลอด 7 วัน รวม
    138 สาขา
    และนับเป็นธนาคารแห่งแรกของประเทศที่มีสาขาที่เปิดให้บริการทุกวันอยู่ครบทุกจังหวัด
    นอกจากนี้ ยังได้ติดตั้งเครื่องบริการอัตโนมัติเพิ่มขึ้นจำนวนมาก ทั้ง ATM, ADM
    และเครื่องปรับสมุดเงินฝาก เพื่อให้เป็นจุดบริการ Self-Service Banking ตลอด 24
    ชั่วโมง ทำให้ ณ สิ้นเดือนธันวาคม 2551
    ธนาคารมีเครื่องบริการอัตโนมัติกระจายอยู่ทั่วประเทศมากถึง 5,866 เครื่อง
    อีกทั้งยังมีสาขาเคลื่อนที่รูปแบบใหม่ หรือ KTB Mobile Bank ที่ไปเปิดให้บริการรับฝาก-ถอน
    เปิดบัญชีใหม่ แลกเปลี่ยนเงินตราต่างประเทศ และอื่น ๆ ในแหล่งชุมชน หน่วยงานราชการ
    และงานที่จัดขึ้นในโอกาสต่าง ๆ และในปลายปี 2551
    ธนาคารได้ตกลงความร่วมมือกับบริษัทไปรษณีย์ไทย
    เพื่อใช้ที่ทำการไปรษณีย์เป็นเคาน์เตอร์แสนสะดวกให้บริการลูกค้าของธนาคาร
    จึงเป็นการเพิ่มขีดความสามารถในการนำบริการส่งให้ถึงมือลูกค้าที่อยู่ในพื้นที่ห่างไกลได้ครอบคลุมยิ่งขึ้น
    นอกเหนือจากพันธมิตรที่ธนาคารมีอยู่แล้ว คือ สหกรณ์การเกษตร กองทุนหมู่บ้าน
    และสาขาของบมจ.บัตรกรุงไทย (KTC)

-   การออกผลิตภัณฑ์ทางการเงินที่สอดคล้องและสนองต่อทุกความต้องการของลูกค้า ในปี 2551
    นับว่าธนาคารมีความโดดเด่นมากในด้านการออกผลิตภัณฑ์ระดมทุน โดยเฉพาะการออกผลิตภัณฑ์
    “KTB เงินฝากสู้เงินเฟ้อ” ในช่วงกลางปี ที่ให้อัตราดอกเบี้ยสูงเป็นพิเศษถึงร้อยละ 6
    เพื่อช่วยเหลือผู้ออมเงินในภาวะที่ค่าครองชีพสูงขึ้นมาก
    ซึ่งธนาคารประสบความสำเร็จเป็นอย่างมากในการระดมเงินฝาก นอกจากนั้น
    ธนาคารยังได้ออกผลิตภัณฑ์เงินฝากเป็นระยะ ๆ
    อย่างต่อเนื่องโดยเน้นการออกในช่วงเทศกาลต่าง ๆ ส่วนด้านสินเชื่อ
    ธนาคารได้เปิดตัวบริการใหม่ภายใต้ชื่อ สินเชื่อ KTB Salary Plus
    เพื่อเสริมสภาพคล่องให้แก่ลูกค้าทั้งภาครัฐและเอกชนที่มีบัญชีเงินเดือนผ่านธนาคาร
    โดยสามารถกู้ได้ 1 เท่าของเงินเดือน และไม่ต้องมีบุคคลค้ำประกัน
    ทางด้านบริการด้านการจัดการทางการเงิน (Cash Management)
    ธนาคารได้พัฒนาอย่างต่อเนื่อง จนสามารถตอบสนองความต้องการของลูกค้า
    ทั้งในด้านความสะดวกสบาย รวดเร็ว ทันสมัย
    และครอบคลุมการทำธุรกรรมได้กว้างขวางมากขึ้น นอกจากนั้น
    ธนาคารได้นำเสนอบริการใหม่ที่ทันสมัยล้ำยุคหลายประเภท อาทิ KTB Pocket Banking
    ที่ลูกค้าสามารถบริหารจัดการและทำธุรกรรมทางการเงินผ่านโทรศัพท์มือถือได้ทุกเครือข่ายโดยไม่ต้องเปลี่ยนซิม
    บริการ KTB Smart Open Account
    ที่ช่วยให้ลูกค้าเปิดบัญชีได้อย่างง่ายดายโดยไม่ต้องกรอกแบบฟอร์ม
    ซึ่งนับเป็นธนาคารแห่งแรกและแห่งเดียวที่ให้บริการนี้ในปัจจุบัน
    อีกทั้งยังเป็นธนาคารแห่งแรกที่นำเครื่อง Intelligence Queue
    มาใช้เพื่อช่วยเพิ่มความสะดวกสบายให้แก่ลูกค้าที่ใช้บริการหน้าเคาน์เตอร์ได้ทันทีโดยไม่ต้องเขียนสลิป

-   การสร้างสรรค์สื่อการตลาดที่แปลกใหม่ให้กับวงการธนาคาร โดยธนาคารได้เปิดตัวโครงการ
    “KTB Radio” เพื่อสร้างการรับรู้และย้ำถึงการเป็น The Convenience Bank
    หรือธนาคารแสนสะดวก ในหมู่ลูกค้าและประชาชนทั่วไปผ่านสถานีวิทยุคลื่น FM 105 MH2
    เป็นประจำทุกวันจันทร์ – ศุกร์ ระหว่างเวลา 10.00 - 12.00 น.
    โดยผู้ดำเนินรายการและทีมงานที่มีประสบการณ์และเป็นที่ยอมรับ
    จะนำเสนอเสียงเพลงสลับกับการให้ความรู้แก่ผู้ฟังในเรื่องเศรษฐกิจ การเงิน การธนาคาร
    รวมทั้งการนำเสนอข้อมูลของธนาคารทั้งด้านธุรกิจ
    และด้านการจัดกิจกรรมเพื่อสังคมและสิ่งแวดล้อม ในรูปแบบของการรายงานข่าว
    การสัมภาษณ์ผู้บริหาร และเปิดโอกาสให้ผู้ฟัง Phone in เพื่อสอบถามข้อมูลเพิ่มเติมได้
    จึงนับเป็นสีสันให้กับวงการธนาคาร ไม่แพ้กลยุทธ์ “Music Marketing” และ “ไป Shop
    ไป Bank” ของธนาคารในช่วงที่ผ่านมา

-   การจัดกิจกรรมส่งเสริมการขายอย่างต่อเนื่อง
    ธนาคารและบริษัทในเครือได้ร่วมกันจัดกิจกรรมส่งเสริมการขายอย่างคึกคักตลอดปี 2551
    ทั้งในงานที่จัดขึ้นเองตามวาระและโอกาสต่าง ๆ และการเข้าร่วมงานระดับประเทศ อาทิ
    งานเปิดตัวผลิตภัณฑ์ต่างๆ งานตลาดนัดการออม งานไป Shop ไป Bank
    งานมหกรรมบ้านและคอนโด งาน NPA Grand Sale งาน Money Expo และงานมหกรรม
    “มั่นใจไทยแลนด์ ดีแน่ ถูกแน่ เพื่อคนไทย”
    จึงทำให้ผลิตภัณฑ์และบริการของธนาคารและบริษัทในเครือเป็นที่รู้จักและได้ผลตอบรับที่ดีจากลูกค้าและประชาชนทั่วไป

-   การพัฒนาศักยภาพของพนักงาน โดยธนาคารได้จัดหลักสูตรการฝึกอบรมพนักงานในด้านต่าง ๆ
    ตลอดทั้งปี รวมทั้งการฝึกอบรมในระหว่างการปฏิบัติหน้าที่ (on the job training)
    โดยมีวัตถุประสงค์เพื่อพัฒนาศักยภาพของพนักงานให้สามารถผลักดันแผนกลยุทธ์และแผนธุรกิจของธนาคารได้อย่างมีประสิทธิภาพ
    นอกจากนั้น
    ธนาคารยังมีโครงการที่จะสนับสนุนและกระตุ้นให้พนักงานสนใจที่จะพัฒนาศักยภาพของตนอย่างต่อเนื่อง
    อาทิ โครงการพนักงานบริการลูกค้าดีเด่น โครงการยอดขายของสาขาดีเด่น
    โครงการดาวเด่นด้านการขาย โครงการดาวเด่นด้านสินเชื่อ และโครงการนักคิดสร้างสรรค์
    (Creative Idea Award) ซึ่งในปี 2551 ธนาคารได้จัดตั้งศูนย์รวมแนวคิดสร้างสรรค์
    (Creative Ideas Center) ขึ้น
    เพื่อเป็นแหล่งรวบรวมแนวคิดที่ธนาคารสามารถนำไปต่อยอดในเชิงธุรกิจ และสนับสนุนการเป็น
    Creative Organization ของธนาคาร

-   การพัฒนากระบวนการและระบบงานภายใน ในปี 2551 ธนาคารได้ปรับปรุง พัฒนา
    พร้อมทั้งนำระบบงานใหม่มาเสริมศักยภาพการทำงานให้มีประสิทธิภาพยิ่งขึ้น อาทิ ระบบงาน
    OpRisk Monitor สำหรับการบริหารความเสี่ยงด้านปฏิบัติการ
    เพื่อช่วยรวบรวมและวิเคราะห์ข้อมูลความเสียหายที่เกิดขึ้นจากการปฏิบัติงาน
    ให้เป็นระบบและมีประสิทธิภาพมากยิ่งขึ้น ระบบการขายผลิตภัณฑ์และบริการทางไกล
    (Meeting Place)
    เพื่อช่วยอำนวยความสะดวกและเสริมประสิทธิภาพการเสนอขายผลิตภัณฑ์และบริการของธนาคาร
    โดยเจ้าหน้าที่สาขาสามารถติดต่อสื่อสารกับ Product Specialist ในส่วนกลางได้แบบ
    online real time ระบบงานจัดการเอกสาร (Document Management System:
    DMS) ด้วยระบบอิเล็กทรอนิกส์ ทำให้การรับส่งเอกสารระหว่างหน่วยงานเป็นไปอย่างรวดเร็ว
    ลดปริมาณการใช้กระดาษ ลดพื้นที่จัดเก็บเอกสาร และลดงบประมาณการรับส่งเอกสาร
    และระบบ Image Cheque Clearing System (ICS)
    เพื่อรองรับแผนพัฒนาระบบการหักบัญชีเช็คระหว่างธนาคารของธนาคารแห่งประเทศไทย
    นอกจากนี้ยังได้พัฒนาระบบงานการบริหารความเสี่ยงตามเกณฑ์ Basel II
    เพื่อสนับสนุนให้ธนาคารสามารถปฏิบัติตามหลักเกณฑ์ใหม่ของธนาคารแห่งประเทศไทยได้ตามกำหนดเวลา

  ตาราง ส่วนแบ่งการตลาดที่สำคัญของธนาคารพาณิชย์ไทย ณ วันที่ 31 ธันวาคม 2551

  -------------------------- ----------- --------------- ----------- --------------- ----------- --------------- ------- ---------------
  ธนาคาร                     สินทรัพย์                      สินเชื่อ                       เงินฝาก                      สาขา    

                             จำนวน       ส่วนแบ่งการตลาด   จำนวน       ส่วนแบ่งการตลาด   จำนวน       ส่วนแบ่งการตลาด   จำนวน   ส่วนแบ่งการตลาด

                             (ลบ.)       (ร้อยละ)         (ลบ.)       (ร้อยละ)         (ลบ.)       (ร้อยละ)                 (ร้อยละ)

  ธนาคารกรุงเทพ               1,659,844   18.8            1,111,948   19.0            1,311,477   20.0            868     15.9

  ธนาคารกรุงไทย               1,327,184   15.1            1,010,687   17.2            1,063,532   16.3            832     15.2

  ธนาคารกสิกรไทย              1,303,552   14.8            872,085     14.9            968,788     14.8            688     12.6

  ธนาคารไทยพาณิชย์             1,228,494   13.9            854,142     14.6            913,534     14.0            949     17.3

  รวมธนาคารขนาดใหญ่           5,519,074   62.6            3,848,862   65.7            4,257,331   65.1            3,337   61.0

  ธนาคารกรุงศรีอยุธยา           742,576     8.4             516,717     8.8             540,747     8.3             579     10.6

  ธนาคารทหารไทย              599,389     6.8             379,820     6.5             450,560     6.9             470     8.6

  ธนาคารนครหลวงไทย           414,400     4.7             263,334     4.5             343,846     5.3             407     7.4

  ธนาคารธนชาต                368,311     4.2             266,540     4.5             270,832     4.1             216     3.9

  ธนาคารสแตนดาร์ดชาร์เตอร์ด     290,638     3.3             84,560      1.4             129,517     2.0             39      0.7
  (ไทย)                                                                                                                  

  ธนาคารไทยธนาคาร            260,961     3.0             82,284      1.4             160,006     2.4             147     2.7

  รวมธนาคารขนาดกลาง          2,676,275   30.4            1,593,255   27.1            1,895,508   29.0            1,858   33.9

  ธนาคารยูโอบี                 216,535     2.5             152,550     2.6             161,903     2.5             152     2.8

  ธนาคารทิสโก้                 121,552     1.4             99,926      1.7             58,876      0.9             34      0.6

  ธนาคารเกียรตินาคิน            117,399     1.3             77,047      1.3             71,156      1.1             38      0.7

  ธนาคารสินเอเซีย              70,751      0.8             43,634      0.7             40,844      0.6             16      0.3

  รวมธนาคารขนาดเล็ก           526,237     6.0             373,157     6.3             332,779     5.1             240     4.4

  ธนาคารแลนด์ แอนด์ เฮ้าส์       44,216      0.5             31,609      0.5             31,955      0.5             21      0.4
  เพื่อรายย่อย                                                                                                              

  ธนาคารเอไอจี เพื่อรายย่อย      35,356      0.4             14,982      0.3             15,494      0.2             11      0.2

  ธนาคารไทยเครดิต เพื่อรายย่อย   7,992       0.1             5,422       0.1             6,336       0.1             6       0.1

  รวมธนาคารเพื่อรายย่อย         87,564      1.0             52,013      0.9             53,785      0.8             38      0.7

  รวมทั้งสิ้น                    8,809,150   100.0           5,867,287   100.0           6,539,403   100.0           5,473   100.0

  ที่มา: ธ.พ. 1.1                                                                                                          
  ธนาคารแห่งประเทศไทย                                                                                                     

  หมายเหตุ: 1. ธพ.ขนาดใหญ่                                                                                                 
  ได้แก่                                                                                                                   
  ธนาคารที่มีส่วนแบ่งตลาดสินทรัพย์                                                                                               
  มากกว่าร้อยละ 10                                                                                                         

  2. ธพ.ขนาดกลาง ได้แก่                                                                                                    
  ธนาคารที่มีส่วนแบ่งตลาดสินทรัพย์                                                                                               
  ตั้งแต่ร้อยละ 3 ถึง ร้อยละ 10                                                                                                

  3. ธพ.ขนาดเล็ก ได้แก่                                                                                                     
  ธนาคารที่มีส่วนแบ่งตลาดสินทรัพย์                                                                                               
  น้อยกว่าร้อยละ 3                                                                                                          
  -------------------------- ----------- --------------- ----------- --------------- ----------- --------------- ------- ---------------

3.  ช่องทางการให้บริการ

-   เครือข่ายสาขา

    ตารางแสดงเครือข่ายสาขาของธนาคาร ณ วันที่ 31 ธันวาคม 2551

  ---------- ---------- --------- ----------------- --------- ------- -------
             กรุงเทพ     กลาง      ตะวันออกเฉียงเหนือ   เหนือ      ใต้      รวม

  สาขา       138        182       111               104       90      625

  สาขาย่อย    70         65        22                25        25      207

  รวม        208        247       133               129       115     832
  ---------- ---------- --------- ----------------- --------- ------- -------

ธนาคารมีสาขาและ
สาขาย่อยที่ธนาคารให้บริการในที่ทำการของหน่วยงานราชการและรัฐวิสาหกิจต่างๆ ได้แก่

  ----------------------------------------------------- --------------------------------
  สาขาและสาขาย่อย ณ ที่ทำการของรัฐวิสาหกิจ                    สาขาและสาขาย่อย ณ ที่ทำการของรัฐบาล

  สาขาการเคหะแห่งชาติ                                     สาขากรมศุลกากร

  สาขาการปิโตรเลียม                                       สาขากระทรวงศึกษาธิการ

  สาขาย่อยการท่องเที่ยวแห่งประเทศไทย                         สาขากระทรวงแรงงาน

  สาขาย่อยการท่าเรือแห่งประเทศไทย                           สาขาย่อยกระทรวงการคลัง

  สาขาการไฟฟ้านครหลวงเพลินจิต                              สาขาย่อยกรมสรรพากร

  สาขาย่อยองค์การเภสัชกรรม                                 สาขาย่อยศาลาว่าการ กทม.

  สาขาย่อยองค์การโทรศัพท์แห่งประเทศไทย                       สาขาย่อยรัฐสภา

  สาขาย่อยการประปานครหลวง                                สาขาย่อยทำเนียบรัฐบาล

  สาขาย่อยการสื่อสารแห่งประเทศไทย                           สาขาย่อยศาลาว่าการกรุงเทพมหานคร 2

  สาขาย่อยการบินไทย                                       สาขาศาลอาญา

  สาขาย่อยท่าอากาศยานกรุงเทพ                               สาขาศูนย์ราชการเฉลิมพระเกียรติ
                                                        แจ้งวัฒนะ(อาคารบี) (อาคาร บี)

  สาขาย่อยการไฟฟ้าส่วนภูมิภาค                                สาขาย่อยกระทรวงพาณิชย์

  สาขากสท. บางรัก                                        สาขาย่อยกระทรวงสาธารณสุข-ติวานนท์

  สาขาย่อยการไฟฟ้าฝ่ายผลิตบางกรวย                           สาขาย่อยสำนักงาน กพ.

  สาขาย่อยสำนักงานการท่าอากาศยานสุวรรณภูมิ                    สาขาศูนย์ราชการสุพรรณบุรี

  สาขาศูนย์ปฏิบัติการ บมจ.การบินไทย                           สาขาย่อยศาลากลางจังหวัดราชบุรี

  สาขาย่อยอาคารปลอดอากรท่าอากาศยานสุวรรณภูมิ                 สาขาศาลากลางจังหวัดนครศรีธรรมราช

  สาขาย่อยศูนย์การขนส่งสาธารณะท่าอากาศยานสุวรรณภูมิสุวรรณภูมิ(ย)   สาขาศาลากลางจังหวัดนครราชสีมา

  สาขาโรงไฟฟ้าบางปะกง                                    
  ----------------------------------------------------- --------------------------------

-   สำนักงานธุรกิจ

ทำหน้าที่ให้บริการด้านสินเชื่อธุรกิจที่มีวงเงินรวมเกิน 20 ล้านบาท แต่ไม่เกิน 500 ล้านบาท
ผ่านสำนักงานธุรกิจที่กระจายอยู่ตามพื้นที่ธุรกิจและอุตสาหกรรมต่างๆ ที่สำคัญ ทั้งในเขตกรุงเทพฯ
และภูมิภาค เพื่อให้สามารถบริการลูกค้าได้อย่างใกล้ชิดและทั่วถึง โดย ณ วันที่ 31 ธันวาคม 2551
ธนาคารมีจำนวนสำนักงานธุรกิจทั้งหมด 63 แห่ง แบ่งเป็นกรุงเทพฯ 20 แห่ง และภูมิภาค 43 แห่ง

-   ศูนย์ธุรกิจต่างประเทศ

ทำหน้าที่ให้บริการด้านการส่งสินค้าออกและการนำสินค้าเข้า รวมถึงการโอนเงินออก
แก่ลูกค้าสาขาและสำนักงานใหญ่
โดยมีจุดบริการตั้งอยู่บริเวณที่ลูกค้าสามารถใช้บริการได้ด้วยความสะดวก รวดเร็ว รวมทั้งสิ้น 19
แห่ง โดยตั้งอยู่ในเขตกรุงเทพมหานคร จำนวน 10 แห่ง และภูมิภาค จำนวน 9 แห่ง

-   สำนักแลกเปลี่ยนเงินตราต่างประเทศ

ธนาคารได้จัดตั้งจุดบริการแลกเปลี่ยนเงินตราต่างประเทศ บริการรับซื้อเช็คเดินทางต่างประเทศ
และบริการเบิกเงินสดล่วงหน้าจากบัตรเครดิต ผ่านสำนักแลกเปลี่ยนเงินตราต่างประเทศที่มีอยู่ทั้งสิ้น
77 แห่งทั่วประเทศ นอกจากนี้ เพื่อเพิ่มความสะดวกให้แก่ลูกค้ายิ่งขึ้น
ธนาคารได้ปรับปรุงจุดบริการแลกเปลี่ยนเงินให้เป็นในรูปแบบของ Convenience Corner
ซึ่งลูกค้าสามารถใช้บริการอื่นเพิ่มเติม ได้แก่ บริการ Self Service Banking ฝาก ถอนเงิน
และ ชำระค่าบริการจากเครื่อง ATM เครื่อง ADM และเครื่องปรับสมุดอัตโนมัติ ทั้งนี้ ณ วันที่ 31
ธันวาคม 2551 ธนาคารมีจุดบริการแลกเปลี่ยนเงินรวมทั้งสิ้น 77 แห่ง
แบ่งเป็นจุดบริการแลกเปลี่ยนเงิน 6 แห่ง และเป็นรูปแบบ Convenience Corner จำนวน 71
แห่ง ตั้งอยู่ในเขตกรุงเทพมหานคร จำนวน 25 แห่ง และต่างจังหวัด จำนวน 46 แห่ง

-   บริการอิเล็กทรอนิกส์

เนื่องจากปัจจุบันการให้บริการของธนาคารมุ่งเน้นความสะดวกรวดเร็วทันต่อเวลา
ธนาคารจึงได้ขยายช่องทางเครือข่าย จากเดิมที่ธนาคารเคยให้บริการที่เคาน์เตอร์ของสาขา
เครื่อง ATM เครื่อง ADM และ เครื่องปรับสมุดอัตโนมัติ
โดยการให้บริการทางอิเล็กทรอนิกส์จะมุ่งเน้นความปลอดภัยกับการทำธุรกรรมต่างๆ
เทียบเท่ากับการทำธุรกรรมผ่านสาขาแบบเดิม โดยกลุ่มลูกค้าเป้าหมายคือ
กลุ่มลูกค้าที่ต้องการความสะดวกรวดเร็วในการรับบริการและไม่สะดวกที่จะไปรับบริการที่สาขาของธนาคาร
โดยบริการอิเล็กทรอนิกส์ของธนาคาร ได้แก่

1)  บริการ Krung Thai Tele bank เป็นบริการทางการเงินผ่านโทรศัพท์ชนิดกดปุ่ม หมายเลข
    1551 ที่อำนวยความสะดวกให้กับลูกค้าทั้งประเภทบุคคลทั่วไปและนิติบุคคล
    โดยลูกค้าสามารถใช้บริการต่างๆ ในระบบ ได้แก่ การสอบถามยอดเงินคงเหลือ
    รายการเคลื่อนไหวทางบัญชี การโอนเงินระหว่างบัญชี การชำระค่าสินค้าและบริการ
    การลงทะเบียนเรียน การซื้อขายหน่วยลงทุน บริการด้านเช็ค
    การขอเอกสารหลักฐานทางการเงินผ่านเครื่องโทรสาร และการสอบถามข้อมูลธนาคาร เช่น
    อัตราดอกเบี้ย อัตราแลกเปลี่ยน 0 เป็นต้น

2)  บริการ Mobile Banking เป็นบริการทางการเงินผ่านโทรศัพท์เคลื่อนที่
    สำหรับลูกค้าบุคคลทั่วไป โดยลูกค้าสามารถใช้บริการต่าง ๆ ในระบบ ได้แก่
    บริการด้านการบัญชี คือลูกค้าสามารถสอบถามยอดเงินคงเหลือ สอบถามรายการเคลื่อนไหว
    โอนเงินระหว่างบัญชีตนเอง โอนเงินไปยังบัญชีบุคคลอื่น และบัญชีต่างธนาคาร อีกทั้ง
    ลูกค้ายังสามารถใช้บริการชำระค่าสินค้าและบริการ และสอบถามข้อมูลข่าวสารต่าง ๆ เช่น
    อัตราดอกเบี้ย อัตราแลกเปลี่ยน เป็นต้น 0

3)  บริการ KTB Online เป็นบริการทางการเงินผ่าน Internet (Internet Banking)
    สำหรับลูกค้าบุคคลทั่วไปผ่าน Website ของธนาคาร (www.ktb.co.th)
    โดยลูกค้าสามารถใช้บริการต่าง ๆ ในระบบ ได้แก่ บริการด้านการบัญชี
    คือลูกค้าสามารถเรียกดูข้อมูล Account Summary ยอดเงินคงเหลือ
    รายการเคลื่อนไหวทางบัญชี Download Statement โอนเงินระหว่างบัญชีตนเอง
    โอนเงินไปยังบัญชีบุคคลอื่น และบัญชีต่างธนาคาร บริการชำระค่าสินค้าและบริการ
    บริการด้านเช็คและบัตร และบริการด้านข้อมูลข่าวสารต่าง ๆ ได้ด้วย
    โดยลูกค้าสามารถกำหนดการโอนเงินและชำระเงินล่วงหน้า/ซ้ำอัตโนมัติได้ (Feature /
    Recurring)

4)  บริการ KTB E-commerce เป็นบริการที่ธนาคารเปิดขึ้นเพื่อรองรับธุรกรรม online
    ของผู้ที่มีการซื้อขายสินค้าและบริการของร้านค้าที่มีการซื้อขายบน Internet
    รวมไปถึงการชำระค่าสาธารณูปโภคที่ตกลงกับธนาคารโดยชำระเงินผ่าน Payment Gateway
    ของธนาคาร

การนำช่องทางอิเล็กทรอนิกส์ข้างต้นมาใช้ ทำให้ธนาคารสามารถให้บริการครอบคลุมมากยิ่งขึ้น
อาทิเช่น

1)  สมัครใช้บริการหักบัญชีเพื่อชำระค่าสาธารณูปโภค ค่าสินค้าและบริการอัตโนมัติ (Direct
    Debit) ผ่าน เครื่อง ATM และ KTB Online

2)  สมัครใช้บริการอิเล็กทรอนิกส์ต่อเนื่อง กล่าวคือ สมัครใช้บริการ KTB Online , Mobile
    Banking ผ่านเครื่อง ATM

3)  ชำระค่าลงทะเบียนเรียนผ่าน E-Channel

4)  ลงทะเบียนเรียนผ่าน Internet Banking และ Tele Banking

5)  ลูกค้าสามารถบริการจัดการทางการเงินได้ด้วยตนเอง อาทิเช่น
    การกำหนดวงเงินการใช้บริการของ แต่ละช่องทาง การเพิ่มบัญชีตนเอง บัญชีบุคคลอื่น
    และบัญชีต่างธนาคาร การตั้งชื่อแทนบัญชี (Alias Name) อายัดสมุดบัญชี อายัดบัตร ATM
    อายัดเช็ค และอื่น ๆ